**บทที่ 6**

**ผลการศึกษากระบวนการสร้างและฟื้นฟูทุนทางสังคม**

ผลการศึกษากระบวนการสร้างและฟื้นฟูทุนทางสังคม เพื่อความเข้มแข็งของการจัดสวัสดิการชุมชน เป็นผลสืบเนื่องมาจากการศึกษาสภาพการดำเนินงานของกองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ ซึ่งเป็นการศึกษาถึงสภาพความเป็นปัญหา เช่นเดียวกับการเรียนรู้เรื่องทุกข์ในอริยสัจ 4 ซึ่งเป็นขั้นตอนแรกของการแก้ปัญหาที่สาเหตุ จากนั้นได้ทำการศึกษาทุนทางสังคมที่มีอยู่ในตำบลเปือย เพื่อศึกษาปัจจัยสนับสนุนการแก้ปัญหา เช่นเดียวกับสมุทัยในอริยสัจ 4 เป็นการค้นหาสาเหตุของปัญหาพร้อมกับการตั้งสมมติฐานในการแก้ปัญหา จากนั้นจึงนำข้อมูลสภาพปัญหาและปัจจัยสนับสนุนการแก้ปัญหาเข้าสู่กระบวนการวางแผนสร้างและฟื้นฟูทุนทางสังคมอย่างมีส่วนร่วมด้วยเทคนิคการประชุมวางแผนแบบมีส่วนร่วม (AppreciationInfluence Control A-I-C) สามารถนำเสนอผลการศึกษากระบวนการสร้างและฟื้นฟูทุนทางสังคมได้ดังนี้

**ขั้นตอนที่ 1 จัดเวทีประชุมเชิงปฏิบัติการวางแผนแบบมีส่วน (Appreciation Influence Control A-I-C)**

โดยการจัดเวทีประชุมเชิงปฏิบัติการวางแผนแบบมีส่วนร่วม ร่วมกับผู้ที่มีส่วนเกี่ยวข้องกับกระบวนการสร้างทุนทางสังคมเพื่อเสริมสร้างความเข้มแข็งของกองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ เพื่อสร้างการรับรู้สภาพการดำเนินงานของกองบุญสัจจะสวัสดิการฯ สถานการณ์ความมีอยู่ของทุนทางสังคมในตำบล และร่วมกันแสวงหากระบวนการสร้างทุนทางสังคม เพื่อเป็นปัจจัยหนุนเสริมความเข้มแข็งของกองบุญสัจจะสวัสดิการฯ การวิจัยในครั้งนี้ผู้วิจัยได้ให้ความสำคัญกับการมีส่วนร่วมของชุมชนเพื่อนำไปสู่ความยั่งยืนของกิจกรรมพัฒนาชุมชน จึงได้ประยุกต์หลักการวิจัยเชิงปฏิบัติการแบบมีส่วนร่วม ด้วยการเสริมศักยภาพคนในพื้นที่ให้มีความรู้และเข้ามาเป็นทีมศึกษาวิจัยด้วยคือทีม นวัตกรสวัสดิการชุมชน และได้นำเทคนิคการประชุมวางแผนแบบมีส่วนร่วม (AIC) มาเป็นเครื่องมือในการสร้างการมีส่วนร่วมกับประชาชนในพื้นที่ในการดำเนินการจัดประชุมเชิงปฏิบัติการวางแผนแบบมีส่วนร่วม (AIC) นั้น ผู้ศึกษาวิจัยได้ดำเนินการดังนี้

1. เตรียมการจัดประชุมเชิงปฏิบัติการวางแผนแบบมีส่วนร่วม ผู้วิจัยประชุมร่วมกับทีม นวัตกรสวัสดิการชุมชน เพื่อวางแผนการจัดประชุมและแบ่งบทบาทการทำงาน จากนั้นได้ร่วมกันประสานกลุ่มเป้าหมายเข้าร่วมประชุมจำนวน 100 คน ประกอบด้วย 1) ประธานและคณะกรรมการบริหารกองบุญสัจจะสวัสดิการฯ 10 คน 2) กำนันผู้ใหญ่บ้านในตำบล 13 คน 3) นายกเทศมนตรี 1 คน 4) นักวิชาการพัฒนาชุมชนเทศบาล 1 คน 5) สมาชิกกองบุญสัจจะสวัสดิการฯ ซึ่งเป็นตัวแทนจาก 13 หมู่บ้าน ๆ ละ 5 คน จำนวน 75 คน และจัดเตรียมอุปกรณ์และสถานที่ในการจัดประชุมวางแผนปฏิบัติการแบบมีส่วนร่วม เพื่อให้ชุมชนและผู้ที่เกี่ยวข้องได้รับทราบถึงสถานการณ์ของกองบุญสัจจะสวัสดิการฯ ความมีอยู่ของทุนทางสังคมในตำบล และร่วมกันวางแผนเสริมสร้างและฟื้นฟูทุนทางสังคม โดยได้ขอความอนุเคราะห์สถานที่จัดประชุมที่วัดโพธิ์ศิลา เพราะเป็นที่ตั้งของกองบุญสัจจะสวัสดิการฯ

2. ดำเนินการประชุมเชิงปฏิบัติการเพื่อวางแผนแบบมีส่วนร่วมอย่างสร้างสรรค์ (AIC)

2.1 ขั้นตอนการสร้างความรู้ (Appreciation หรือ A) ในขั้นของการสร้างความรู้นี้ ผู้วิจัยได้ดำเนินการเป็น 2 ช่วง คือ ช่วงที่ 1 การคืนข้อมูลเพื่อสร้างการเรียนรู้แก่ชุมชน จากที่ได้สำรวจข้อมูลสภาพการดำเนินงานของกองบุญสัจจะสวัสดิการฯ และทุนทางสังคมที่มีอยู่ในตำบลเปือยแล้วและสังเคราะห์แล้ว นำข้อมูลดังกล่าวมานำเสนอแก่ชุมชนเพื่อสร้างการรับรู้ร่วมกัน การประชุม (AIC) จำเป็นต้องสร้างความรู้ความเข้าใจเกี่ยวกับเรื่องที่จะชวนผู้เข้าร่วมประชุมวางแผน หลักการ วัตถุประสงค์และประโยชน์ที่ผู้เข้าร่วมประชุมจะได้รับ เพื่อผู้เข้าร่วมประชุมทุกคนจะได้มีความรู้ในเรื่องที่จะร่วมวางแผนเพื่อพัฒนานั้น ๆ เท่าเทียมกัน และบรรลุเป้าหมายของการจัดการประชุม ในขั้นตอนนี้ผู้วิจัยได้ออกแบบให้เป็นช่วงของการคืนข้อมูลสู่ชุมชนและเป็นการเรียนรู้ถึงสภาพการดำเนินงานของกองบุญสัจจะสวัสดิการฯ และความมีอยู่ของทุนทางสังคมร่วมกัน โดยในช่วงแรก ผู้วิจัยร่วมกับนวัตกรสวัสดิการชุมชน ได้นำเสนอข้อมูลที่ได้ลงพื้นที่จัดเก็บและสรุปสังเคราะห์แล้วแก่ชุมชน คือข้อมูลสภาพการดำเนินงานของกองบุญสัจจะสวัสดิการฯ และข้อมูลทุนทางสังคมในตำบล จากนั้นเป็นช่วงที่เปิดโอกาสให้ผู้เข้าร่วมประชุมแลกเปลี่ยนความรู้และเพิ่มเติมข้อมูลได้อย่างเต็มที่ เพื่อสร้างการมีส่วนร่วมและความรู้สึกเป็นเจ้าของให้เกิดขึ้นแก่ทุกคน ซึ่งได้รับความสนใจจากผู้เข้าร่วมประชุมเป็นอย่างดี ผู้เข้าร่วมประชุมส่วนมากเป็นผู้มีประสบการณ์การทำงานในชุมชนและเป็นสมาชิกองบุญสัจจะสวัสดิการฯ จึงกล้าพูด กล้าแสดงความคิดเห็น ผู้วิจัยได้ให้เวลาในช่วงนี้เป็นอย่างมาก เพราะเป็นช่วงที่จะทำให้ทุกคนรู้สึกเป็นเจ้าของในการดำเนินงานในกิจกรรมต่อไป ผลที่ได้จากการคืนข้อมูลสู่ชุมชน สามารถสร้างการรับรู้เรื่องสภาพการดำเนินงานของกองบุญสัจจะสวัสดิการฯ แก่ผู้เข้าร่วมได้เป็นอย่างดี ทุกคนเกิดความตระหนักว่าถ้าไม่รีบทำอะไรเพื่อพัฒนาบ้างเลย กองบุญสัจจะสวัสดิการฯ อาจประสบปัญหาได้ เพราะความเข้าใจเรื่องอุดมการณ์ของสมาชิกมีไม่มากนัก สมาชิกส่วนมากสนใจแต่สวัสดิการที่ตนเองจะได้รับ ไม่ได้คิดถึงเรื่องการช่วยเหลือกันหรือการทำบุญร่วมกัน อันเป็นหลักการสำคัญและสามารถจะทำให้เพิ่มขึ้นได้ด้วยการสร้างและฟื้นฟูวิธีคิดและวิถีชีวิตแบบดั้งเดิมของชุมชนหรือทุนทางสังคมให้ค่อย ๆ คืนกลับมา ซึ่งจากการเปิดโอกาสให้มีการแสดงความคิดเห็นอย่างกว้างขวางนั้น มีความสอดคล้องกับความมีอยู่ของทุนทางสังคมในตำบล เพราะทุนทางสังคมทั้ง 3 ประเภทที่ทำการเก็บข้อมูลมาคือ ทุนมนุษย์ ทุนสถาบันทางสังคมและทุนภูมิปัญญาและวัฒนธรรม มีแนวโน้มลดลง ซึ่งมีความสอดคล้องกับสถานการณ์การดำเนินงานของกองบุญสัจจะสวัสดิการฯ ที่มีสภาพคงที่และมีแนวโน้มลดลง จากการแลกเปลี่ยนเรียนรู้และเพิ่มเติมข้อมูลในเวทีช่วงคืนข้อมูลแก่ชุมชนนี้ สามารถสร้างการรับรู้ สร้างความตระหนัก และสร้างการมีส่วนร่วมในการดำเนินการพัฒนา ให้กับผู้เข้าร่วมประชุมได้เป็นอย่างดี เพราะเป็นการพูดคุยถึงเรื่องใกล้ตัว และเป็นการพูดคุยแบบเป็นกันเอง ช่วงที่ 2 การสร้างวิสัยทัศน์ร่วม (นิโรธ) หลังจากที่ได้มีการคืนข้อมูลแก่ชุมชนและสามารถสร้างการรับรู้และความตระหนักแก่ชุมชนได้แล้ว ช่วงต่อมา เป็นการสร้างวิสัยทัศน์ร่วม เช่นเดียวกับนิโรธ คือ การความดับทุกข์ อันจะเป็นแรงผลักดันหรือแรงบันดาลใจที่สำคัญที่จะทำให้ชุมชนมีพลังในการดำเนินกิจกรรมพัฒนาเพื่อบรรลุเป้าหมายของการพัฒนาต่อไป โดยในช่วงนี้ผู้วิจัยทำหน้าที่เป็นวิทยากรกระบวนการกลาง ได้ทำการแบ่งผู้เข้าร่วมประชุมเป็นกลุ่มย่อยจำนวน 10 กลุ่ม ๆ ละ 10 คน โดยมีนวัตกรสวัสดิการชุมชนเป็นวิทยากรกระบวนการกลุ่ม เพื่อสร้างกระบวนการมีส่วนร่วมให้เกิดขึ้นแก่ผู้เข้าร่วมประชุมอย่างทั่วถึงในการสร้างวิสัยทัศน์ร่วมกัน โดยได้มีการตั้งประเด็นคำถามให้ทุกกลุ่มช่วยกันคิดว่า จากที่ได้ฟังสภาพการดำเนินงานของกองบุญสัจจะสวัสดิการฯ และรับทราบความมีอยู่ของทุนทางสังคมแล้ว ในอนาคตท่านอยากเห็นกองบุญสัจจะสวัสดิการฯ เป็นอย่างไร ในการประชุมกลุ่มย่อยผู้วิจัยได้เปิดโอกาสและเอื้อให้ทุกคนได้มีส่วนร่วมอย่างทั่วถึง ด้วยการกำหนดให้มีสมาชิก จำนวนไม่มากนัก และให้มีวิทยากรกลุ่มย่อยประจำกลุ่มจำนวนกลุ่มละ 2 คน คอยทำหน้าที่อำนวยความสะดวกในการรวบรวมความคิดเห็นและสรุปประเด็นวิสัยทัศน์ของกลุ่ม และผู้วิจัยที่ได้ทำหน้าที่กระตุ้น เชิญชวนให้ทุกคนร่วมแสดงความคิดเห็น ซึ่งได้รับความร่วมมือจากผู้เข้าร่วมประชุมเป็นอย่างดี หลังจากให้เวลากลุ่มย่อยได้ระดมความคิดแล้ว ได้มีการนำเสนอและสรุปร่วมกันว่าในอนาคตทุกคนอยากเห็นกองบุญสัจจะสวัสดิการฯ เป็นอย่างไร ซึ่งสามารถสรุปสาระสำคัญและที่ประชุมยอมรับร่วมกันคือ “ชุมชนจิตอาสา สวัสดิการชีวิตดีถ้วนหน้า ภาคีพัฒนาเชื่อมโยง พัฒนาคุณภาพชีวิตชุมชน พึ่งพาตนเอง เข้มแข็ง ยั่งยืน”

2.2 ขั้นตอนการสร้างแนวทางการพัฒนา (Influence หรือ I) (มรรค)

การประชุม (AIC) ในช่วงที่สอง เป็นขั้นตอนของการสร้างแนวทางการพัฒนา เช่นเดียวกับ มรรค คือหนทางแห่งความดับทุกข์ ซึ่งเป็นกิจกรรมต่อเนื่องจากการสร้างวิสัยทัศน์ร่วมในขั้นตอนที่ผ่านมาแล้ว ผู้วิจัยได้พูดเชื่อมโยงและสรุปข้อมูลจากสถานการการดำเนินงานของกองบุญสัจจะสวัสดิการฯ ความมีอยู่ของทุนทางสังคม และวิสัยทัศน์ร่วมหรือภาพอนาคตของกองบุญสัจจะสวัสดิการฯ ที่ทุกคนที่ร่วมประชุมอยากเห็น และตั้งประเด็นอภิปรายว่า ภาพอนาคตของกองบุญสัจจะสวัสดิการฯ ที่ทุกท่านอยากเห็นนั้นมีความสัมพันธ์กับทุนทางสังคม 3 ด้าน คือ ด้านมนุษย์ สถาบันทางสังคม และภูมิปัญญาและวัฒนธรรมหรือไม่ ซึ่งได้มีผู้เข้าร่วมประชุมแสดงความคิดเห็นอย่างกว้างขวาง และมีความเห็นไปในทิศทางเดียวกันว่า คนเป็นปัจจัยสำคัญในการดำเนินกิจกรรมพัฒนาต่าง ๆ ในชุมชน ถ้าคนเป็นคนดีมีคุณภาพ มีคุณธรรม ย่อมส่งผลดีต่อกองบุญสัจจะสวัสดิการฯ สถาบันทางสังคม คือ ครอบครัว วัด โรงเรียน โรงพยาบาลส่งเสริมสุขภาพตำบล องค์กรปกครองส่วนท้องถิ่น กลุ่มและองค์กรต่าง ๆ ในชุมชน มีส่วนในการสนับสนุนกองบุญสัจจะสวัสดิการฯ ภูมิปัญญาและวัฒนธรรม ความสามัคคี ความเห็นอกเห็นใจและช่วยเหลือเกื้อกูลกัน มีส่วนสำคัญอย่างยิ่งในการสร้างความสามัคคีและความเข้มแข็งของกองบุญสัจจะสวัสดิการฯ เพราะจัดได้ว่าเป็นอุดมการณ์ของกองบุญสัจจะสวัสดิการฯ เมื่อทุกคนที่เข้าร่วมประชุมมีความเห็นร่วมกันว่า ความเข้มแข็งของกองบุญสัจจะสวัสดิการฯ จะเกิดมีขึ้นได้ องค์ประกอบที่สำคัญประการหนึ่งคือการสร้างและฟื้นฟูทุนทางสังคมให้กลับคืนมาเท่าที่จะทำได้ จากนั้นเป็นการดำเนินการประชุมเชิงปฏิบัติการวางแผนแบบมีส่วนร่วม (AIC) ต่อ โดยได้แบ่งการดำเนินการในขั้นตอนนี้เป็น 2 ช่วง คือ ช่วงที่ 1 การคิดโครงการ/กิจกรรมร่วมกัน และช่วงที่ 2 การจัดลำดับความสำคัญของโครงการ/กิจกรรม ดังนี้ ช่วงที่ 1 การคิดโครงการ/กิจกรรมร่วมกัน เพื่อให้การแสวงหาแนวทางพัฒนามีประสิทธิภาพและเกิดการมีส่วนร่วมอย่างทั่วถึง ผู้วิจัยได้แบ่งกลุ่มย่อยเป็น 3 กลุ่ม ตามประเด็นของทุนทางสังคม คือ กลุ่มที่ 1 ระดมสมองแสวงหาแนวทางสร้างและพัฒนาทุนมนุษย์ กลุ่มที่ 2 ระดมสมองแสวงหาแนวทางสร้างและพัฒนาทุนสถาบันทางสังคม และกลุ่มที่ 3 ระดมสมองแสวงหาแนวทางสร้างและพัฒนาทุนภูมิปัญญาและวัฒนธรรม โดยให้ผู้เข้าร่วมประชุมเลือกเข้าร่วมกลุ่มย่อยได้ตามความชำนาญและความชอบ ซึ่งในกลุ่มย่อยจะมีนวัตกรสวัสดิการชุมชน เป็นวิทยากรกระบวนการช่วยอำนวยความสะดวกกลุ่มละ 6 คน สรุปผลที่ได้จากการระดมสมองแสวงหาแนวทางในการสร้างทุนทางสังคมได้ดังนี้ กลุ่มที่ 1 แนวทางการสร้างและฟื้นฟูทุนมนุษย์ ได้ระดมสมองและสรุปแผนการดำเนินงานเพื่อสร้างทุนทางสังคมในมิติทุนมนุษย์ เน้นการพัฒนาที่จิตใจ มีแนวทางในการดำเนินการคือ 1) พระสงฆ์เป็นผู้นำหลัก จัดกิจกรรมทางศาสนาพยายามอธิบายสร้างความเข้าใจเรื่องปรัชญาของกองบุญสัจจะสวัสดิการฯ และอธิบายสร้างความเข้าใจเรื่องบุญกุศลที่เกิดจากการช่วยเหลือเกื้อกูลกัน ส่วนกิจกรรมที่สามารถดำเนินการได้ เช่น การสอดแทรกเนื้อหาปรัชญาอุดมการณ์และบุญที่เกิดจากการช่วยเหลือกันเป็นการร่วมสร้างทานบารมี เป็นต้น ในระหว่างเทศน์ในทุกวันพระ การสอดแทรกเนื้อหาเกี่ยวกับการพัฒนาจิตใจเรื่องความเอื้อเฟื้อเผื่อแผ่และช่วยเหลือกัน ในการจัดกิจกรรมสาธยายพระไตรปิฎก การสอดแทรกเนื้อหาเรื่องการช่วยเหลือกันให้มากขึ้นในการสอนพระพุทธศาสนาวันอาทิตย์ 2) ด้านบ้านเมือง มีกำนันผู้ใหญ่บ้าน เป็นหลักเพราะ มีความใกล้ชิดกับประชาชนมากที่สุด โดยเน้นการจัดกิจกรรมเพื่อสร้างสำนึกรักถิ่นฐานบ้านเกิด การช่วยเหลือเกื้อกูลกัน กิจกรรมที่สามารถดำเนินการได้ เช่น การสร้างการมีส่วนร่วมในการจัดกิจกรรมทุกอย่างในตำบล/หมู่บ้าน ไม่มีการแบ่งฝ่าย การให้เกียรติยกย่องเชิดชูคนทำความดี 3) การพัฒนาทุนมนุษย์ภายในกองบุญสัจจะสวัสดิการฯ ที่มีความสำคัญต่อความเข้มแข็งของกองบุญสัจจะสวัสดิการฯ คือกลุ่มสมาชิกและกลุ่มของคณะกรรมการ โดยในส่วนของสมาชิกและคณะกรรมการ ส่วนหนึ่งได้รับการพัฒนาจิตใจและการสร้างความเข้าใจปรัชญา จากการที่พระสงฆ์เทศน์และอธิบายผ่านกิจกรรมงานบุญประเพณีต่างๆ อีกด้านหนึ่งนวัตกรสวัสดิการชุมชน จะต้องทำหน้าที่สร้างความเข้าใจเรื่องปรัชญาและอุดมการณ์แก่สมาชิกด้วยการจัดเวทีพูดคุยในแต่ละหมู่บ้าน เพื่อสร้างความเข้าใจหลักปรัชญาและอุดมการณ์แก่สมาชิก 4) การเสริมศักยภาพคณะกรรมการ โดยที่ประชุมมีความคิดเห็นร่วมกันว่า ที่ผ่านมาการดำเนินงานของคณะกรรมการขาดการประชุมสรุปข้อมูลด้านต่าง ๆ ร่วมกันหลังจากการดำเนินงานเสร็จแล้วทุกเดือน ซึ่งการไม่ประชุมของคณะกรรมการ ดังกล่าวทำให้คณะกรรมการไม่รับรู้ผลการดำเนินงาน รู้เพียงประธานและเลขาเท่านั้น ซึ่งอาจเป็นสาเหตุนำไปสู่การทุจริตได้ ดังนั้นหลังจากทำงานเสร็จในแต่ละครั้งคณะกรรมการควรประชุมสรุปข้อมูลเพื่อรับทราบร่วมกันก่อน 5) การกำหนดให้กองบุญสัจจะสวัสดิการฯ เป็นหลักสูตรท้องถิ่นในโรงเรียนผ่านคณะกรรมการสถานศึกษา กลุ่มที่ 2 แนวทางการสร้างและฟื้นฟูทุนสถาบันทางสังคม ได้ระดมสมองและสรุปแผนการดำเนินงานเพื่อสร้างทุนทางสังคมในมิติทุนสถาบันทางสังคม มีแนวทางในการดำเนินการคือ สถาบันที่มีบทบาทสำคัญในการพัฒนาคุณภาพชีวิตของประชาชนในตำบล คือ ครอบครัว (บ้าน) วัดและโรงเรียน ซึ่งในอดีตมีบทบาทสำคัญมาก แต่ในปัจจุบันมีสถาบันองค์กรปกครองส่วนท้องถิ่นเข้ามามีบทบาทมากในระดับตำบล สถาบันทางสังคมต่าง ๆ ที่มีอยู่ในตำบลได้ทำหน้าที่ของตนเองเป็นอย่างดี แต่ขาดวิสัยทัศน์ร่วมในการพัฒนาคุณภาพชีวิตของประชาชน ขาดการประสานงานและการบูรณาการการทำงานร่วมกัน ในกลุ่มจึงเสนอว่า ควรแสวงหาแนวทางเสริมสร้างและบูรณาการการทำงานร่วมกันระหว่าง สถาบันบ้าน วัด โรงเรียนและองค์กรปกครองส่วนท้องถิ่น ให้สามารถทำงานพัฒนาคุณภาพชีวิตของประชาชนในตำบลได้อย่างมีประสิทธิภาพ กลุ่มที่ 3 แนวทางสร้างและฟื้นฟูทุนภูมิปัญญาและวัฒนธรรม ได้ระดมสมองและสรุปแผนการดำเนินงานเพื่อสร้างทุนทางสังคมในมิติทุนภูมิปัญญาและวัฒนธรรม มีแนวทางในการดำเนินการคือ 1) ผู้นำและผู้เข้าร่วมประชุมในที่นี้ ทำตนให้เป็นตัวอย่างที่ดีต่อประชาชน เด็กและเยาวชน โดยให้ทุกคนมีความเอื้อเฟื้อเผื่อแผ่ต่อกัน ดังคำกล่าวที่ว่า ตัวอย่างที่ดี มีค่ากว่าคำสอน ซึ่งการดำเนินงานกิจกรรมนี้ไม่จำเป็นต้องใช้งบประมาณและการดำเนินการให้ยุ่งยากอะไร ขึ้นอยู่ที่ใจของผู้นำและผู้ที่มาประชุมในวันนี้ 2) การจัดตั้งกองทุนการศึกษาแก่เยาวชนในตำบล เพื่อสร้างรูปธรรมให้เห็นผลจากการที่ทุกคนมีความเสียสละเอื้อเฟื้อเผื่อแผ่กัน โดยเปิดรับบริจาคจากประชาชนทั่วไป ตั้งคณะกรรมการคัดเลือกเด็กและเยาวชนในตำบลที่มีผลการเรียนดีแต่ขาดแคลนทุนในการศึกษาและ 3) การฟื้นฟูธนาคารข้าวให้กลับคืนมา เพราะที่ผ่านมามีการดำเนินการแล้วเคยประสบความสำเร็จแต่ก็ประสบปัญหาและล้มเลิกไป กลุ่มย่อยมีความเห็นร่วมกันว่า การมีธนาคารข้าว เป็นการแสดงให้ทุกคนได้เห็นถึงผลที่เกิดจากการช่วยเหลือกันที่เป็นรูปธรรม และในกลุ่มย่อยได้อภิปรายและมีความเห็นร่วมกันว่า ทุนทางวัฒนธรรมนี้มีความเชื่อมโยงกับทุนมนุษย์ ถ้าสามารถพัฒนาทุนมนุษย์ได้แล้ว ทุนทางวัฒนธรรมจะเกิดตามมาเพราะเป็นผลจากการกระทำของมนุษย์ ช่วงที่ 2 การจัดลำดับความสำคัญของโครงการ/กิจกรรม หลังจากที่แต่ละกลุ่มได้นำเสนอกิจกรรมที่ได้จากการระดมสมองของกลุ่มแล้ว ผู้วิจัยได้ตั้งประเด็นอภิปรายนำว่า การมาร่วมกันประชุมในวันนี้เป้าหมายคือ การสร้างความเข้มแข็งให้กับกองบุญสัจจะสวัสดิการฯ และในช่วงที่ผ่านมาที่ประชุมได้ร่วมกันกำหนดวิสัยทัศน์ร่วมถึงอนาคตว่า “ชุมชนจิตอาสา สวัสดิการชีวิตดีถ้วนหน้า ภาคีพัฒนาเชื่อมโยง พัฒนาคุณภาพชีวิตชุมชน พึ่งพาตนเอง เข้มแข็ง ยั่งยืน” จากนั้นได้ร่วมกันอภิปรายและมีความเห็นร่วมกันว่า การที่จะทำให้กองบุญสัจจะสวัสดิการฯ มีความเข้มแข็งและดำเนินการไปสู่วิสัยทัศน์ร่วมที่ทุกคนอยากเห็นได้นั้น ควรต้องมีการสร้างและฟื้นฟูทุนทางสังคมที่มีอยู่ในตำบล เพราะกองบุญสัจจะสวัสดิการฯ ก่อเกิดมาจากการอาศัยทุนทางสังคมและดำเนินการมาได้ถึงวันนี้ก็ด้วยทุนทางสังคม เพื่อให้การจัดลำดับกิจกรรมและการวางแผนพัฒนาร่วมกันเกิดประสิทธิภาพ ผู้วิจัยได้นำเสนอปัญหาและอุปสรรคในการดำเนินงานของกองบุญสัจจะสวัสดิการฯ ที่ได้จากเวทีสนทนากลุ่ม คณะกรรมการและสมาชิก ให้ผู้เข้าร่วมประชุมได้ฟัง เพื่อการดำเนินแก้ไขปัญหาและอุปสรรคนั้นได้มีประสิทธิภาพยิ่งขึ้น โดยปัญหาและอุปสรรคในการดำเนินงาน ประกอบด้วย 1) ความเข้าใจในปรัชญาอุดมการณ์กองบุญฯ ของสมาชิก มีน้อย ซึ่งถือมีสำคัญต่อการตั้งอยู่ได้ของกองบุญฯ 2) การไม่ปฏิบัติตามกฎกติกาของกองบุญสัจจะสวัสดิการฯ 3) คณะกรรมการทุกคนไม่รับรู้ข้อมูลสรุปผลการดำเนินงานในแต่ละเดือน ซึ่งอาจนำไปสู่การยักยอกเงินได้ และ 4) ขาดแคลนคนรุ่นใหม่หรือคณะกรรมการสำรองเพื่อเข้ามาสืบทอดเจตนารมณ์และองค์ความรู้ของการบริหารจัดการกองบุญสัจจะสวัสดิการฯ จากนั้นผู้วิจัยและทีมนวัตกรสวัสดิการชุมชน ได้สร้างการมีส่วนร่วมให้ผู้ที่เข้าร่วมประชุมมีส่วนร่วมในการจัดกลุ่มกิจกรรมเพื่อแก้ไขปัญหาการดำเนินงานของกองบุญสัจจะสวัสดิการฯ และการสร้างและฟื้นฟูทุนทางสังคม ดังตารางต่อไปนี้

**ตารางที่ 6.1**

*กิจกรรมเพื่อแก้ไขปัญหาการดำเนินงานของกองบุญสัจจะสวัสดิการฯ และการสร้างฟื้นฟูทุนทางสังคม*

|  |  |  |
| --- | --- | --- |
| ที่ | ปัญหาการดำเนินการของกองบุญฯ | กิจกรรมสร้างและฟื้นฟูทุนทางสังคม |
| 1 | ความเข้าใจในปรัชญาอุดมการณ์กองบุญฯ ของสมาชิก มีน้อย | 1) การสอดแทรกเนื้อหาปรัชญาอุดมการณ์และบุญที่เกิดจากการช่วยเหลือกันเป็นการสร้างทานบารมี เป็นต้น ในระหว่างเทศน์ในทุกวันพระ (ทุนมนุษย์)  2) การสอดแทรกเนื้อหาเกี่ยวกับการพัฒนาจิตใจเรื่องความเอื้อเฟื้อเผื่อแผ่และช่วยเหลือกัน ในการจัดกิจกรรมสาธยายพระไตรปิฎก (ทุนมนุษย์)  3) การสอดแทรกเนื้อหาเรื่องการช่วยเหลือกันให้มากขึ้นในการสอนพระพุทธศาสนาวันอาทิตย์ (ทุนมนุษย์)  4) การสร้างการมีส่วนร่วมในการจัดกิจกรรมทุกอย่างในตำบล/หมู่บ้าน ไม่มีการแบ่งฝ่าย การให้เกียรติยกย่องเชิดชูคนทำความดี (ทุนมนุษย์)  5) การจัดเวทีสร้างความเข้าใจเรื่องปรัชญาและอุดมการณ์ของกองบุญฯ ในแต่ละหมู่บ้าน โดยนวัตกรสวัสดิการชุมชน (ทุนมนุษย์)  6) บูรณาการการทำงานร่วมกันระหว่าง สถาบันบ้าน วัด โรงเรียนและองค์กรปกครองส่วนท้องถิ่น (ทุนทางสถาบัน)  7) ผู้นำและผู้เข้าร่วมประชุมในที่นี้ ทำตนให้เป็นตัวอย่างที่ดีต่อประชาชน เด็กและเยาวชน (ทุนภูมิปัญญาและวัฒนธรรม)  8) การจัดตั้งกองทุนการศึกษาแก่เยาวชนในตำบล (ทุนภูมิปัญญาและวัฒนธรรม)  9) การฟื้นฟูธนาคารข้าว (ทุนภูมิปัญญาและวัฒนธรรม) |
| 2 | การไม่ปฏิบัติตามกฎกติกาของกองบุญฯ | 1) การจัดเวทีสร้างความเข้าใจเรื่องปรัชญาและอุดมการณ์ของกองบุญฯ ในแต่ละหมู่บ้าน โดยนวัตกรสวัสดิการชุมชน (ทุนมนุษย์)  2) การประชุมสรุปข้อมูลด้านต่าง ๆ ร่วมกันของคณะกรรมการกองบุญฯ หลังจากการดำเนินงานเสร็จแล้วทุกเดือน (ทุนมนุษย์) |
| 3 | คณะกรรมการทุกคนไม่รับรู้ข้อมูลสรุปผลการดำเนินงานในแต่ละเดือน ซึ่งอาจนำไปสู่การยักยอกเงินได้ | 1) การประชุมสรุปข้อมูลด้านต่าง ๆ ร่วมกันของคณะกรรมการกองบุญฯ หลังจากการดำเนินงานเสร็จแล้วทุกเดือน (ทุนมนุษย์) |
| 4 | ขาดแคลนคนรุ่นใหม่หรือคณะกรรมการสำรองเพื่อเข้ามาสืบทอดเจตนารมณ์และองค์ความรู้ของการบริหารจัดการกองบุญ | 1) การอบรมนวัตกรสวัสดิการชุมชน (ทุนมนุษย์)  2) การกำหนดให้กองบุญสัจจะสวัสดิการไทบ้านเป็นส่วนหนึ่งของหลักสูตรท้องถิ่นในโรงเรียน (ทุนมนุษย์) |

จากตารางสามารถอธิบายโดยใช้ปัญหาและอุปสรรคในการดำเนินงานของกองบุญสัจจะสวัสดิการฯ เป็นตัวตั้ง ได้ดังนี้ ปัญหาที่ 1 ความเข้าใจในปรัชญาอุดมการณ์ของกองบุญสัจจะสวัสดิการฯ ของสมาชิกมีน้อย ดำเนินการแก้ไขด้วยการสร้างทุนทางสังคมด้านทุนมนุษย์ ด้วยกิจกรรมดังต่อไปนี้ 1) สอดแทรกเนื้อหาปรัชญาอุดมการณ์และบุญที่เกิดจากการช่วยเหลือกันคือทานบารมี เป็นต้น ในระหว่างเทศน์ในทุกวันพระ 2) สอดแทรกเนื้อหาเกี่ยวกับการพัฒนาจิตใจเรื่องความเอื้อเฟื้อเผื่อแผ่และช่วยเหลือกัน ในการจัดกิจกรรมสาธยายพระไตรปิฎก 3) การสอดแทรกเนื้อหาเรื่องการช่วยเหลือกันให้มากขึ้นในการสอนพระพุทธศาสนาวันอาทิตย์ 4) การสร้างการมีส่วนร่วมในการจัดกิจกรรมทุกอย่างในตำบล/หมู่บ้าน ไม่มีการแบ่งฝ่าย การให้เกียรติยกย่องเชิดชูคนทำความดี 5) การจัดเวทีสร้างความเข้าใจเรื่องปรัชญาและอุดมการณ์ของกองบุญสัจจะสวัสดิการฯ ในแต่ละหมู่บ้านโดยนวัตกรสวัสดิการชุมชน ดำเนินการแก้ไขด้วยการสร้างทุนทางสังคมด้านทุนสถาบันทางสังคม ด้วยกิจกรรมดังต่อไปนี้ 6) บูรณาการการทำงานร่วมกันระหว่าง สถาบันบ้าน วัด โรงเรียนและองค์กรปกครองส่วนท้องถิ่น และดำเนินการแก้ไขด้วยการเสริมสร้างทุนทางสังคมด้านทุนวัฒนธรรม ด้วยโครงการดังต่อไปนี้ 7) ผู้นำและผู้เข้าร่วมประชุมในที่นี้ ทำตนให้เป็นตัวอย่างที่ดีต่อประชาชน เด็กและเยาวชน 8) การจัดตั้งกองทุนการศึกษาแก่เยาวชนในตำบล และ   
9) การฟื้นฟูธนาคารข้าว ปัญหาที่ 2 การไม่ปฏิบัติตามกฎกติกา ดำเนินการแก้ไขด้วยการสร้างทุนทางสังคมด้านทุนมนุษย์ ด้วยกิจกรรม การจัดเวทีสร้างความเข้าใจเรื่องปรัชญาและอุดมการณ์ในแต่ละหมู่บ้านโดยนวัตกรสวัสดิการชุมชน ปัญหาที่ 3 คณะกรรมการทุกคนไม่รับรู้ข้อมูลสรุปผลการดำเนินงานในแต่ละเดือน ซึ่งอาจนำไปสู่การยักยอกเงินได้ ดำเนินการแก้ไขด้วยการสร้างทุนทางสังคมด้านทุนมนุษย์ ด้วยกิจกรรม การประชุมสรุปข้อมูลด้านต่าง ๆ ร่วมกันของคณะกรรมการหลังจากการดำเนินงานทุกเดือน ปัญหาที่ 4 ขาดแคลนคนรุ่นใหม่หรือคณะกรรมการสำรองเพื่อเข้ามาสืบทอดเจตนารมณ์และองค์ความรู้ของการบริหารจัดการกองบุญสัจจะสวัสดิการฯ ดำเนินการแก้ไขด้วยกิจกรรมดังนี้ คือ 1) การสร้างทุนทางสังคมด้านทุนมนุษย์ ด้วยกิจกรรม การอบรมนวัตกรสวัสดิการชุมชน และ 2) การกำหนดให้กองบุญสัจจะสวัสดิการไทบ้านเป็นส่วนหนึ่งของหลักสูตรท้องถิ่นในโรงเรียนผ่านคณะกรรมการสถานศึกษา

ในช่วงนี้เป็นช่วงการจัดลำดับความสำคัญของโครงการ ผู้วิจัยจึงได้ขอความเห็นจากที่ประชุมว่ากิจกรรมใดมีความสำคัญหรือเราควรทำกิจกรรมใดบ้าง เพื่อสร้างความเข้มแข็งของกองบุญสัจจะสวัสดิการฯ ในที่ประชุมมีการอภิปรายและมีความเห็นร่วมกันว่า ด้วยระยะเวลาที่มีของผู้วิจัยและทีมนวัตกรสวัสดิการชุมชน ควรทำทุกกิจกรรมโดยการแบ่งงานกันทำ ตั้งเป็นคณะทำงานขับเคลื่อนงานแต่ละประเภทตามทุนทางสังคม จะได้เกิดความเคลื่อนไหวและสร้างความตื่นตัวแก่ประชาชนในตำบลได้อย่างเป็นรูปธรรม ดังนั้นที่ประชุมจึงสรุปมีความเห็นร่วมกันว่า ทางตำบลสามารถทำทุกกิจกรรมที่ผู้เข้าร่วมประชุมเสนอมาได้

2.3 ขั้นตอนการวางแผนแต่ละกิจกรรม (Control หรือ C)

ขั้นตอนการวางแผนแต่ละกิจกรรม เป็นความต่อเนื่องจากการจัดลำดับกิจกรรม ซึ่งที่ประชุมได้มีมติร่วมกันว่าทางตำบลมีความประสงค์จะดำเนินการทุกกิจกรรม เพื่อให้การดำเนินงานดังกล่าวบรรลุเป้าหมาย ผู้วิจัยโดยคำแนะนำของผู้เข้าร่วมประชุมจึงได้ขอความเห็นในการแต่งตั้งคณะทำงานโครงการสร้างและฟื้นฟูทุนทางสังคม 3 คณะ ได้แก่ 1) คณะทำงานสร้างและฟื้นฟูทุนมนุษย์ 2) คณะทำงานสร้างและฟื้นฟูทุนสถาบันทางสังคม และ 3) คณะทำงานสร้างและฟื้นฟูทุนภูมิปัญญาและวัฒนธรรม โดยให้ผู้เข้าร่วมประชุมทุกคนเลือกเป็นคณะทำงานได้ตามความชำนาญ และให้มีการเลือกประธาน รองประธาน และเลขานุการ โดยที่ประชุมเสนอให้เจ้าคณะตำบล นายกเทศมนตรี และกำนัน เป็นที่ปรึกษาคณะทำงาน ส่วนผู้วิจัยและทีมนวัตกรสวัสดิการชุมชนมีหน้าที่ร่วมคิด ร่วมวางแผน และร่วมทำในทุกชุดของคณะทำงาน เมื่อมีคณะทำงานครบทั้ง 3 คณะแล้ว ผู้วิจัยได้แบ่งกลุ่มย่อยให้คณะทำงานแต่ละชุดวางแผนการดำเนินงานกิจกรรมที่ได้คิดร่วมกันแล้วในช่วงที่ผ่านมา โดยมีประเด็นคือ กิจกรรมที่จะดำเนินการ วิธีการดำเนินงาน ที่มาของงบประมาณและผลลัพธ์ที่อยากเห็น หลังจากแบ่งกลุ่มรับผิดชอบแล้ว แต่ละกลุ่มได้ร่วมกันวางแผนตามประเด็นที่กำหนดให้ โดยสรุปการวางแผนแต่ละกลุ่มได้ดังนี้ กลุ่มที่ 1 คณะทำงานสร้างและฟื้นฟูทุนมนุษย์ ได้ระดมสมองและอภิปรายร่วมกันแล้วสรุป แนวทางการสร้างทุนมนุษย์ได้จำนวน 6 กิจกรรม คือ กิจกรรมที่ 1 การสอดแทรกเนื้อหาปรัชญาอุดมการณ์และบุญที่เกิดจากการช่วยเหลือกันเป็นการสร้างทานบารมี และการปฏิบัติตนตามหลักทิศ 6 เพื่อการอยู่ร่วมกันอย่างสันติสุข เป็นต้น ในระหว่างเทศน์ในทุกวันพระ วิธีการดำเนินงาน โดยการหารือกับเจ้าคณะตำบลขอความอนุเคราะห์พระคุณเจ้าที่ทำการเทศน์ในทุกวันพระได้อธิบายสอดแทรกเนื้อหาดังกล่าว เพื่อสร้างความตระหนัก และซึมซับสร้างความเข้าใจแก่ประชาชนอย่างต่อเนื่อง โดยคณะ ทำงานจะทำหน้าที่สรุปเนื้อหาสาระให้ประชาชนได้ฟังในตอนท้ายของการเทศน์ในทุกวันพระ งบประมาณไม่จำเป็นต้องใช้ เพราะเป็นกิจกรรมที่ทางชุมชนมีการทำบุญและฟังเทศน์ในทุกวันพระอยู่ก่อนแล้ว เพียงแต่เพิ่มเนื้อหาและวิธีการดำเนินการเพียงเล็กน้อย ที่ไม่สร้างความเสียหายในกิจกรรมเดิม ผลลัพธ์ที่อยากเห็น คือ สมาชิกกองบุญสัจจะสวัสดิการฯ ทุกคนมีความเข้าใจในปรัชญาและอุดมการณ์ มีความรักและรู้สึกเป็นเจ้าของ ให้ความร่วมมือในกิจกรรมของกองบุญสัจจะสวัสดิการฯ และกิจกรรมสาธารณะ กิจกรรมที่ 2 การสอดแทรกเนื้อหาเกี่ยวกับการพัฒนาจิตใจเรื่องความเอื้อเฟื้อเผื่อแผ่และช่วยเหลือกัน (สังคหวัตถุ 4 ทิศ 6 และพรหมวิหารธรรม) ในกิจกรรมสาธยายพระไตรปิฎก วิธีการดำเนินงาน การสาธยายพระไตรปิฏกเป็นกิจกรรมที่ทางวัดดำเนินการในช่วงเวลาเย็น 19.00 น. ของทุกวันพระอยู่แล้ว แต่ดำเนินการเฉพาะในช่วงเข้าพรรษา 3 เดือน และกลุ่ม เป้าหมายในการทำบุญวันพระตอนเช้าและการสาธยายพระไตรปิฎกตอนเย็นมีความแตกต่างกันอยู่บ้าง คือการสาธยายพระไตรปิฎกจะได้คนกลุ่มวัยกลางคน เยาวชนและเด็กเพิ่มเข้ามาด้วย เพราะเป็นกิจกรรมการอ่านหนังสือพระไตรปิฎกในแต่ละหมวด และเป็นกิจกรรมที่จัดขึ้นในช่วงที่ทุกคนว่างเว้นจากการประกอบอาชีพแล้ว และกำหนดจัดเพียง 3 เดือนช่วงเข้าพรรษาเท่านั้น จึงทำให้คนในตำบลตั้งจิตอธิษฐานมาเข้าร่วมในกิจกรรมนี้มากเป็นพิเศษ เพราะเป็นเวลาที่สะดวกว่างจากการทำงาน และมีกำหนด เวลาช่วงสร้างบุญบารมีเพียง 3 เดือนเท่านั้น ดังนั้นการที่มีการอธิบายหลักธรรม คุณธรรมในการดำเนินชีวิต การอยู่ร่วมกัน ทั้งก่อนและหลังเสร็จกิจกรรมสามารถดำเนินการได้ และสร้างการรับรู้แก่กลุ่มเป้าหมายที่กว้างมากกว่ากลุ่มเป้าหมายในช่วงเวลาทำบุญในวันพระช่วงเช้า งบประมาณ ไม่จำเป็นต้องใช้ เพราะเป็นกิจกรรมที่ทางวัดดำเนินการอยู่ก่อนแล้ว ผลลัพธ์ที่อยากเห็นประชาชนในตำบลได้รับรู้และน้อมนำหลักธรรมเรื่องการอยู่ร่วมกัน การเอื้ออาทรช่วยเหลือสงเคราะห์กัน และ การปฏิบัติตนต่อกันในตำบล ไปปฏิบัติในการดำเนินชีวิต สร้างความเอื้ออาทร ช่วยเหลือกัน และการอยู่ร่วมกันอย่างสงบสุขให้เกิดขึ้นในตำบล กิจกรรมที่ 3 การจัดการเรียนการสอนพระพุทธศาสนาวันอาทิตย์ที่เน้นเนื้อหาเรื่องการช่วยเหลือกัน (สังคหวัตถุ 4 ทิศ 6 และพรหมวิหารธรรม) ให้มากขึ้นวิธีการดำเนินงาน การจัดการเรียนการสอนของศูนย์ศึกษาพุทธศาสนาวันอาทิตย์ เป็นกิจกรรมที่ทางวัดดำเนินการสอนเด็กและเยาวชนในตำบล ในทุกวันอาทิตย์อยู่ก่อนแล้ว แต่ที่ผ่านมาได้อบรมสั่งสอนเนื้อหาตามหลักสูตร เพื่อนำไปสู่การสอบได้เป็นสำคัญ แต่เพื่อให้เกิดประโยชน์ต่อตัวเด็กเยาวชนและการอยู่ร่วมกันในตำบลมากยิ่งขึ้น จึงควรเพิ่มเป้าหมายของการจัดการเรียนการสอนคือ การที่เด็กและเยาวชนสามารถนำไปปฏิบัติและเอื้อต่อความเข้มแข็งของกองบุญสัจจะสวัสดิการฯ ด้วย ดังนั้นจึงควรสอดแทรกความรู้ปรัชญาอุดมการณ์พร้อมทั้งหลักธรรมที่สำคัญต่อความเข้มแข็งของกองบุญสัจจะสวัสดิการฯ ในการเรียนการสอนด้วย งบประมาณไม่จำเป็นต้องใช้ เพราะเป็นกิจกรรมที่ทางวัดดำเนินการอยู่ก่อนแล้ว ผลลัพธ์ที่อยากเห็น เด็กและเยาวชนมีความรู้เรื่องความเป็นมา ปรัชญาอุดมการณ์ หลักการ กฎกติกา และประโยชน์ของกองบุญสัจจะสวัสดิการฯ และได้เรียนรู้ซึมซับหลักธรรมที่สำคัญต่อความเข้มแข็งของกองบุญสัจจะสวัสดิการฯ และนำไปปฏิบัติ ซึ่งจะเป็นปัจจัยเสริมสร้างความเข้มแข็งของกองบุญสัจจะสวัสดิการฯ กิจกรรมที่ 4 การสร้างการมีส่วนร่วมในการจัดกิจกรรมทุกอย่างในตำบล การให้เกียรติยกย่องเชิดชูคนทำความดี วิธีการดำเนินงาน ในการจัดกิจกรรมในชุมชน ผู้นำชุมชนทุกระดับชั้นต้องให้ความสำคัญกับการสร้างการมีส่วนร่วมให้มากขึ้น ซึ่งที่ผ่านมาประชาชนมีส่วนร่วมด้วยกำลังลงมือทำเท่านั้น แต่ขาดการมีส่วนร่วมในการคิด วางแผน และลงมือทำ จากนี้ไปผู้นำควรเพิ่มการมีส่วนร่วมในการคิดวิเคราะห์ เพื่อสร้างความตระหนักและรู้สึกเป็นเจ้าของกิจกรรมให้แก่ประชาชนในชุมชน จะสามารถสร้างความสามัคคีและยั่งยืนให้เกิดขึ้นได้ดี งบประมาณ ไม่จำเป็นต้องใช้ เพราะเป็นกิจกรรมการพูดคุยเสริมการดำเนินงานพัฒนาที่ผู้นำชุมชนทำอยู่ก่อนแล้ว ผลลัพธ์ที่อยากเห็น ประชาชนในชุมชนทุกคนรู้สึกเป็นเจ้าของกิจกรรมพัฒนา ลงมือทำด้วยความเต็มใจ และเกิดความตระหนักช่วยกันดูแลและดำเนินกิจกรรมพัฒนาด้านต่าง ๆ ในชุมชนให้เกิดความยั่งยืน กิจกรรมที่ 5 การจัดเวทีสร้างความเข้าใจเรื่องปรัชญาและอุดมการณ์ของกองบุญสัจจะสวัสดิการฯ มีการอภิปรายร่วมกันถึงสาเหตุสำคัญที่ทำให้สมาชิกมีความเข้าใจเรื่องปรัชญาและอุดมการณ์น้อย เพราะที่ผ่านมาทางคณะกรรมการกองบุญสัจจะสวัสดิการฯ ไม่ได้มีกิจกรรมเชิงรุกเพื่อแก้ปัญหาดังกล่าว มีการประชุมใหญ่ประจำปีมีวาระมาก และสมาชิกอยู่ไกลไม่สะดวกที่จะเดินทางมาร่วมประชุมได้ จึงไม่เกิดการรับรู้และไม่เข้าใจปรัชญาและอุดมการณ์ของกองบุญสัจจะสวัสดิการฯ เพื่อแก้ปัญหาดังกล่าวให้ได้ผลทางกลุ่มจึงได้เสนอ วิธีการดำเนินงาน การทำงานเชิงรุกโดยการไปจัดเวทีสนทนากลุ่มหรือประชุมย่อยในทุกหมู่บ้านทั้ง 13 หมู่บ้าน และควรเป็นช่วงเย็นที่ประชาชนสะดวกเข้าร่วมและเป็นเวทีพูดคุยแบบไม่เป็นทางการ จะสามารถ สร้างความเข้าใจแก่สมาชิกได้ดี โดยให้นวัตกรสวัสดิการชุมชนผู้วิจัยร่วมกับคณะกรรมการ ลงพื้นที่จัดเวทีทุกหมู่บ้าน งบประมาณไม่จำเป็นต้องใช้ เพราะทำงานด้วยจิตอาสา ผลลัพธ์ที่อยากเห็น เกิดความตื่นตัวของสมาชิกในทุกหมู่บ้าน เพราะมีการจัดเวทีพูดคุยกับทุกหมู่บ้านภายใต้บรรยากาศที่เป็นกันเอง และสมาชิกทุกคนมีความเข้าใจถึงปรัชญา อุดมการณ์ และกฎกติกา เพิ่มมากขึ้น และสามารถนำไปปฏิบัติได้ ส่งผลต่อความเข้มแข็งและยั่งยืนของกองบุญสัจจะสวัสดิการฯ กิจกรรมที่ 6 การกำหนดให้กองบุญสัจจะสวัสดิการไทบ้านเป็นส่วนหนึ่งของหลักสูตรท้องถิ่นในโรงเรียน ในกลุ่มย่อยมีการอภิปรายว่า เด็กและเยาวชนในโรงเรียนเป็นบุคลากรที่สำคัญของตำบลในอนาคต ถ้ามุ่งหวังให้กองบุญสัจจะสวัสดิการฯ มีคนสืบทอดเจตนารมณ์และมีความมั่นคง สมควรอย่างยิ่งที่จะหาแนวทางผลักดันให้เป็นชุดความรู้หนึ่งในหลักสูตรท้องถิ่นของโรงเรียนผ่านคณะกรรมการสถานศึกษาและผู้อำนวยการโรงเรียน กลุ่มที่ 2 คณะทำงานสร้างและฟื้นฟูทุนสถาบันทางสังคม ได้ระดมสมองร่วมกันในกลุ่มแล้ว มีความเห็นร่วมกันว่า ที่ผ่านมาทุกสถาบันทางสังคมสามารถทำหน้าที่ของตนเองได้ในระดับที่น่าพอใจ แต่การพัฒนาคุณภาพชีวิตของประชาชนยังไม่ดีเท่าที่ควรนั้น ปัญหาเกิดจากที่สถาบันทางสังคมที่มีอยู่ในตำบล ไม่ได้บูรณาการการทำงานร่วมกัน แต่เป็นในลักษณะต่างคนต่างทำ ส่งผลให้ขาดพลังในการทำงาน ทางกลุ่มจึงร่วมกันอภิปรายและเสนอกิจกรรมเพื่อสร้างทุนสถาบันทางสังคมจำนวน 1 กิจกรรม คือ การบูรณาการการทำงานร่วมกันระหว่าง สถาบันบ้าน วัด โรงเรียนและองค์กรปกครองส่วนท้องถิ่น วิธีการดำเนินงาน จัดเวทีเชิญตัวแทนของสถาบันทางสังคมดังกล่าว เข้าร่วมประชุมเพื่อสร้างวิสัยทัศน์ร่วมและหารือการทำงานเพื่อพัฒนาคุณภาพชีวิตของประชาชนในตำบลร่วมกัน งบประมาณ ขอรับการสนับสนุนจากเทศบาลตำบลเปือย ผลลัพธ์ที่อยากเห็น คือการทำงานร่วมกันของสถาบันทางสังคม การร่วมกันวิเคราะห์ข้อมูลและใช้ข้อมูลเป็นฐานในการออกแบบกิจกรรมการพัฒนาคุณภาพชีวิตของประชาชนในตำบลร่วมกัน กลุ่มที่ 3 คณะทำงานสร้างและฟื้นฟูทุนภูมิปัญญาและวัฒนธรรม ได้ระดมสมองและอภิปรายร่วมกันแล้ว เสนอกิจกรรมเพื่อสร้างทุนภูมิปัญญาและวัฒนธรรมจำนวน 4 กิจกรรม คือ กิจกรรมที่ 1 ผู้นำชุมชนและผู้ที่มีส่วนในการพัฒนาตำบล ทำตนให้เป็นตัวอย่างที่ดีต่อประชาชน เด็กและเยาวชน (สังคหวัตถุ 4 ทิศ 6 และพรหมวิหารธรรม) เพราะการเป็นตัวอย่างที่ดี จะส่งผลให้ประชาชนเด็กและเยาวชนในตำบลมีความเกรงใจและนำไปเป็นแบบอย่างในการปฏิบัติตนเองสืบไป การทำตัวเป็นตัวอย่างของผู้นำชุมชน เช่น การเป็นคนใฝ่เรียนรู้ การเป็นคนมีน้ำใจ การช่วยเหลือผู้อื่นสม่ำเสมอ การเป็นคนอ่อนโยน สุภาพ ละเว้นอบายมุขต่าง ๆ เป็นต้น วิธีการดำเนินงาน จัดเวทีต้นแบบตัวอย่างที่ดีมีค่ากว่าคำสอน เชิญผู้นำชุมชนและคณะกรรมการหมู่บ้านเข้าร่วมแลก เปลี่ยนแนวคิด สร้างความตระหนักและยึดถือปฏิบัติร่วมกัน งบประมาณ ขอรับบริจาคค่า อาหารจากผู้นำชุมชน ผลลัพธ์ที่อยากเห็น ผู้นำชุมชนเกิดความตระหนักในการทำตนเองเป็นต้นแบบที่ดี เพื่อสร้างความเกรงใจและยึดถือเป็นแบบอย่างของประชาชน เด็กและเยาวชน กิจกรรมที่ 2 การจัดตั้งกองทุนการศึกษาแก่เยาวชนในตำบล ด้วยเยาวชนในตำบลหลายคนมีผลการเรียนดีแต่ขาดความพร้อมและกำลังใจในการเรียน ดำเนินชีวิตแบบไม่มีจุดหมาย และมีความรู้สึกว่าตนเองมีความแยกส่วนจากชุมชน ไม่เป็นส่วนหนึ่งของชุมชน การทำงานพัฒนาชุมชน หรือแก้ปัญหาต่าง ๆ เป็นเรื่องของผู้ใหญ่ ทำให้เยาวชนไม่มีความผูกพันต่อชุมชน อันเป็นทุนทางสังคมที่สำคัญคือสำนึกรักบ้านเกิด วิธีการดำเนินงาน เปิดรับบริจาคจากพระสงฆ์ ผู้นำชุมชน คหบดี และประชาชนทั่วไปในตำบล ทำการสำรวจข้อมูลเด็กที่เรียนดี แต่มีปัญหาเรื่องเงิน แต่งตั้งคณะกรรมการพิจารณาคัดเลือกมอบให้ทุกปี ผู้รับในปีนี้ไม่มีสิทธิ์รับในปีถัดไป ทำอย่างนี้เรื่อยไป อย่างน้อยทำให้เกิดความรักความผูกพันขึ้นระหว่างคนในตำบลด้วยกัน เด็กและเยาวชนจะรู้สึกว่าตนเองเป็นส่วนหนึ่งของชุมชน และประการสำคัญเด็กและเยาวชนจะเคารพผู้อาวุโสหรือผู้ใหญ่ในตำบลมากขึ้น และดูแลปกครองง่าย งบประมาณ ขอรับบริจาค ผลลัพธ์ที่อยากเห็น ความสมัครสมานสามัคคี การช่วยเหลือเกื้อกูลกันของคนในตำบล เด็กและเยาวชนรู้สึกเป็นส่วนหนึ่งของชุมชน เข้ามามีส่วนร่วมในกิจกรรมของชุมชนด้วยความเต็มใจ กิจกรรมที่ 3 การฟื้นฟูธนาคารข้าว วิธีการดำเนินงาน เชิญประชุมคณะกรรมการหมู่บ้าน หารือถึงแนวทางการพัฒนาธนาคารข้าวให้มีประสิทธิภาพและสร้างความเอื้ออาทรให้เกิดขึ้นภายในชุมชน เพราะธนาคารข้าวนั้นเป็นการแสดงถึงความเอื้ออาทรและแสดงถึงความสามัคคีกันอย่างเป็นรูปธรรม และเป็นประโยชน์ต่อประชาชนในการยืมข้าวไปกินในครัวเรือน งบประมาณ ในการประชุมปรึกษากันไม่จำเป็นต้องใช้ ผลลัพธ์ที่อยากเห็น ประชาชนมีความสามัคคี เอื้ออาทร และช่วยเหลือกัน เป็นการรื้อฟื้นทุนทางสังคมด้านการช่วยเหลือเอื้ออาทรกัน กิจกรรมที่ 4 การประชุมของคณะกรรมการกองบุญสัจจะสวัสดิการฯ หลังดำเนินการกลุ่มเสร็จแล้วทุกเดือน สาเหตุเกิดจากการที่คณะกรรมการรับรู้ข้อมูลต่าง ๆ ไม่ตรงกัน ขาดเอกภาพในการสื่อสาร และคณะกรรมการขาดโอกาสและเวลาในการเรียนรู้ร่วมกัน จึงควรนำหลักธรรมเรื่องอปริหานิยธรรม 7 คือ การหมั่นประชุมกันเนือยนิจ มาเป็นแนวทางในการพัฒนาวิธีการดำเนินงานกองบุญสัจจะสวัสดิการฯ เปิดทำการทุกวันที่ 9 ของเดือน เมื่อดำเนินการเสร็จแล้ว ก่อนที่คณะกรรมการจะกลับจัดให้มีการประชุมเพื่อสรุปข้อมูลจำนวนเงินที่สมาชิกจ่ายสบทบกองบุญสัจจะสวัสดิการฯ จำนวนเงินที่กลุ่มจ่ายสวัสดิการให้แก่สมาชิก สรุปปัญหาอุปสรรคในการทำงานของแต่ละฝ่าย แล้วหารือแนวทางการแก้ไขหรือการดำเนินการให้ดีขึ้นในเดือนถัดไป งบประมาณ ไม่ต้องใช้ ผลลัพธ์ที่อยากเห็น ความโปร่งใสในการบริหารจัดการกองบุญฯ คณะกรรมการเกิดการเรียนรู้และพัฒนาการทำงานให้ดียิ่งขึ้น เพื่อความเข้มแข็งและยั่งยืนของกองบุญสัจจะสวัสดิการฯ

**ขั้นตอนที่ 2 ดำเนินกิจกรรมตามแผนที่ได้จากเวทีประชุมเชิงปฏิบัติการวางแผนแบบมีส่วนร่วม (AIC)**

เมื่อดำเนินการประชุมเชิงปฏิบัติการวางแผนแบบมีส่วนร่วมเรียบร้อยแล้ว ผลที่ได้คือ ผู้เข้าร่วมประชุมเกิดการรับรู้สถานการณ์และปัญหาการดำเนินงานของกองบุญสัจจะสวัสดิการฯ และรับทราบถึงความมีอยู่ของทุนทางสังคมในตำบล ที่มีแนวโน้มลดน้อยลง จากนั้นได้มีการอภิปรายและมีความเห็นร่วมกันว่า กองบุญสัจจะสวัสดิการฯ ก่อเกิดมาได้เพราะทุนทางสังคมเรื่องการมีน้ำใจต่อกัน การช่วยเหลือกัน เอื้ออาทรกัน สามัคคีกัน และการคิดว่าการช่วยเหลือกัน เป็นการทำบุญด้วยการให้ทานร่วมกัน ซึ่งทุนทางสังคมดังกล่าวในตำบล มีแนวโน้มลดน้อยลง ดังนั้นเพื่อให้กองบุญสัจจะสวัสดิการฯ มีความเข้มแข็งและยั่งยืน จำเป็นต้องเสริมความเข้มแข็งที่ฐานคือ ทุนทางสังคม จึงได้ร่วมกันตั้งคณะทำงาน 3 คณะเพื่อดำเนินงานจัดกิจกรรมสร้างและฟื้นฟูทุนทางสังคม โดยแต่ละคณะทำงานได้ดำเนินงานจัดกิจกรรมในพื้นที่ดังนี้

คณะทำงานที่ 1 คณะทำงานสร้างและฟื้นฟูทุนมนุษย์ มีกิจกรรมที่ร่วมกันวางแผนไว้จำนวน 6 กิจกรรม คือ กิจกรรมที่ 1 การสอดแทรกเนื้อหาปรัชญาอุดมการณ์และบุญที่เกิดจากการช่วยเหลือกันเป็นการสร้างทานบารมี เป็นต้น ในระหว่างการเทศน์ในทุกวันพระ กิจกรรมที่ 2 การสอดแทรกเนื้อหาเกี่ยวกับการพัฒนาจิตใจเรื่องความเอื้อเฟื้อเผื่อแผ่และช่วยเหลือกัน ในกิจกรรมสาธยายพระไตรปิฎก กิจกรรมที่ 3 การสอดแทรกเนื้อหาเรื่องการช่วยเหลือกันให้มากขึ้นในการสอนพระพุทธศาสนาวันอาทิตย์ กิจกรรมที่ 4 การสร้างการมีส่วนร่วมในการจัดกิจกรรมทุกอย่างในตำบล การให้เกียรติยกย่องเชิดชูคนทำความดี กิจกรรมที่ 5 การจัดเวทีสร้างความเข้าใจเรื่องปรัชญาและอุดมการณ์ของกองบุญสัจจะสวัสดิการฯ ในแต่ละหมู่บ้าน กิจกรรมที่ 6 การกำหนดให้กองบุญสัจจะสวัสดิการไทบ้านเป็นส่วนหนึ่งของหลักสูตรท้องถิ่นในโรงเรียน

กิจกรรมที่ 1 การสอดแทรกเนื้อหาปรัชญาอุดมการณ์และบุญที่เกิดจากการช่วยเหลือกันเป็นการสร้างทานบารมี เป็นต้น ในระหว่างการเทศน์ในทุกวันพระ ในชั้นแรกคณะทำงานสร้างและฟื้นฟูทุนมนุษย์ ได้เข้ากราบนมัสการขอคำปรึกษาจากเจ้าคณะตำบลเปือย ถึงแนวทางและความเป็นไปได้ในการดำเนินกิจกรรม การสอดแทรกเนื้อหาปรัชญาและอุดมการณ์ของกองบุญสัจจะสวัสดิการฯ ในการเทศน์ของพระสงฆ์ทุกวันพระ และหลังกิจกรรมการสาธยายพระไตรปิฎก ที่จัดขึ้นช่วงเย็นของทุกวันพระ ตลอดช่วงเข้าพรรษา ซึ่งเจ้าคณะตำบลท่านมีความเห็นดีด้วย สามารถดำเนินการได้ ท่านเจ้าคณะตำบลจะทำหนังสือขอความร่วมมือกับทุกวัดในเขตตำบล เพื่อให้ถือเป็นแนวปฏิบัติร่วมกัน ประชาชนในตำบลจะได้เกิดความเข้าใจชัดเจนร่วมกัน จากนั้นคณะทำงานได้เดินทางเข้าไปกราบนมัสการเจ้าอาวาสทุกวัดในเขตตำบล เพื่อปรึกษาหารือการดำเนินการกิจกรรมดังกล่าว ซึ่งได้รับความเมตตาอนุเคราะห์จากท่านเจ้าอาวาสทุกวัดเป็นอย่างดี เมื่อถึงวันพระคณะทำงานได้จัดทีมงานไปประจำทุกวัด เพื่อร่วมแลกเปลี่ยนเรียนรู้กับพระสงฆ์ และสาธุชนผู้มาทำบุญทุกคนหลังจากที่พระสงฆ์เทศน์จบแล้ว และในช่วงเย็นที่มีการสาธยายพระไตรปิฎกจบแล้ว คณะทำงานโครงการได้ดำเนินการเช่นนี้ทุกวันพระ จากการสังเกตติดตามของผู้วิจัยและนวัตกรสวัสดิการชุมชน เห็นความตั้งใจของพระสงฆ์ที่ทำการเทศน์ ที่ได้นำแนวคิด ปรัชญาและอุดมการณ์ของกองบุญสัจจะสวัสดิการฯ มาอธิบายให้สาธุชนที่มาร่วมทำบุญทุกวันพระมีผู้เข้าร่วมกิจกรรมทำบุญโดยเฉลี่ย 150-200 คน ได้ฟังประกอบกับนิทานชาดก และหลักธรรมในการดำเนินชีวิต สาธุชนที่มาทำบุญไม่รู้สึกแปลกใจอะไรถึงเนื้อหาที่พระสงฆ์ได้สอดแทรกในการเทศน์ ตั้งใจฟังอยู่ในอาการสำรวม ในช่วงเทศน์จบแล้ว ผู้วิจัย และคณะทำงานสร้างทุนมนุษย์ ร่วมแลกเปลี่ยนเรียนรู้กับประชาชนที่มาร่วมทำบุญ ได้แนะนำโครงการ แนะนำตัวให้ประชาชนได้รู้จักแล้ว ในช่วงวันพระแรก ๆ ทำอย่างเป็นทางการพูดอธิบายผ่านเครื่องขยายเสียงเพื่อให้ทุกคนได้ยิน โดยอธิบายถึงเป้าหมายที่แท้จริง ประโยชน์และเหตุปัจจัยที่จะทำให้กองบุญสัจจะสวัสดิการฯ เข้มแข็ง ในวันพระต่อมาได้ปรับวิธีการดำเนิน งานจากเป็นทางการ มาเป็นการพูดคุยเป็นกลุ่มเล็ก ๆ เพื่อเข้าถึงประชาชนในทุกกลุ่ม ผลที่เกิดขึ้นคือมีการพูดคุยถามตอบกันแบบธรรมชาติ สามารถอธิบายและทำความเข้าใจได้ดี ได้พบกับประชาชนที่ยังไม่ได้เป็นสมาชิกด้วย และเมื่อฟังแล้วมีความสนใจจะสมัครเข้าร่วมด้วยแต่ต้องรอให้กองบุญสัจจะสวัสดิการฯ เปิดรับก่อน ซึ่งคณะทำงานได้ขอชื่อที่อยู่และเบอร์โทรศัพท์ไว้เพื่อนำไปให้คณะกรรมการ ได้แจ้งข่าวการรับสมัครสมาชิก ซึ่งการพูดคุยกลุ่มเล็กอย่างไม่เป็นทางการนี้ เห็นปฏิกิริยาที่สำคัญ คือ ประชาชนมีการซักถามข้อข้องใจ แต่เป็นการซักถามแบบไม่เป็นทางการ ในลักษณะรับประทานอาหารไปด้วย พูดคุยกันไปด้วย ซึ่งใช้ระยะเวลาในการพูดคุยกันต่อหลังจากพระสงฆ์เทศน์จบแล้วประมาณ 30 นาที และในวันพระต่อ ๆ มา จะมีข้อคำถามเพิ่มมากขึ้น จึงได้เข้าไปสอบถามและได้รับคำตอบว่า เมื่อกลับไปบ้านแล้ว ตนได้ไปพูดคุยกับสมาชิกท่านอื่นที่ไม่ได้มาทำบุญด้วย แล้วคนเหล่านั้นก็ฝากให้มาถามด้วย เป็นการสนทนากันอย่างไม่เป็นทางการ แต่สามารถสร้างการรับรู้และเข้าใจแก่สมาชิกได้เป็นอย่างดี ในส่วนของคณะทำงานสร้างและฟื้นฟูทุนมนุษย์ หลังจากพูดคุยกับประชาชนแล้ว ได้มีการนั่งประชุมถอดบทเรียน (After Action Review :AAR) ประเมินผลการทำงานร่วมกันว่าเป็นอย่างไร และจะทำให้ดีขึ้นได้อย่างไรในครั้งต่อไป เพื่อสร้างการเรียนรู้และพัฒนาศักยภาพคณะทำงานทุกคน อันจะส่งผลต่อการสร้างและฟื้นฟูทุนมนุษย์และทุนความรู้ ที่จะขับเคลื่อนงานในพื้นที่ให้เกิดความยั่งยืนต่อไป

กิจกรรมที่ 2 การสอดแทรกเนื้อหาเกี่ยวกับการพัฒนาจิตใจเรื่องความเอื้อเฟื้อเผื่อแผ่และช่วยเหลือกัน ในกิจกรรมสาธยายพระไตรปิฎก การจัดกิจกรรมสาธยายพระไตรปิฎกนี้ กำหนดจัดขึ้นทุกวันพระ เวลา 19.00-21.00 น.ในช่วงเข้าพรรษา 3 เดือน มีการรับลงทะเบียนผู้เข้าร่วมด้วย โดยเฉลี่ยผู้เข้าร่วม 100-150 คน ผู้ที่เข้าร่วมมีช่วงอายุที่หลากหลายทั้งเด็กเยาวชนที่เรียนพระพุทธศาสนาวันอาทิตย์ เด็กนักเรียนจากโรงเรียนที่คณะครูจัดให้เข้าร่วมหมุนเวียนแต่ละช่วงชั้น วัยกลางคนและผู้สูงอายุ การสอดแทรกเนื้อหาเกี่ยวกับการพัฒนาจิตใจเรื่องความเอื้อเฟื้อ เผื่อแผ่และช่วยเหลือกัน เป็นบทบาทของพระสงฆ์อธิบายหลังจากสาธยายพระไตรปิฎกจบแล้ว นั่งสมาธิบำเพ็ญจิตภาวนา ใช้เวลาประมาณ 15 นาที แล้วต่อด้วยแผ่เมตตา ซึ่งทุกคนที่เข้าร่วมนั่งสำรวมฟังด้วยความสงบ ผลที่เกิดขึ้นได้ปลูกฝังแนวคิดเพื่อพัฒนาจิตใจ ในโอกาสที่เหมาะสมเพราะเป็นช่วงที่สาธุชนมีจิตใจที่อ่อนโยน เหมาะแก่การสั่งสอน และเป็นช่วงเวลาที่ไม่นานเกินไป ผู้วิจัยและคณะทำงานประชุมถอดบทเรียนหลังเสร็จสิ้นกิจกรรมร่วมกับเจ้าคณะตำบล มีความพึงพอใจกับภาพที่ปรากฏ ที่ผ่านมาช่วงนั่งสมาธิจะอธิบายหลักธรรมอยู่แล้ว แต่ไม่ได้เจาะจงเรื่องเกี่ยวกับกองบุญสัจจะสวัสดิการฯ แต่ในช่วงนี้ให้ความสำคัญกับหลักธรรม หลักปฏิบัติและผลที่จะได้จากการช่วยเหลือเกื้อกูลกันโดยมีเป้าหมายเพื่อสร้างความรู้ความเข้าใจปรัชญาอุดมการณ์และเป้าหมายของกองบุญสัจจะสวัสดิการฯ เพื่อสร้างสมาชิกให้มีคุณภาพและเกิดความยั่งยืน

กิจกรรมที่ 3 การสอดแทรกเนื้อหาเรื่องการช่วยเหลือกันให้มากขึ้นในการสอนพระพุทธศาสนาวันอาทิตย์ การสอนพระพุทธศาสนาวันอาทิตย์ เป็นกิจกรรมที่วัดโพธิ์ศิลา ดำเนินการอยู่ก่อนแล้ว โดยมีนักเรียนจากโรงเรียนในตำบลจำนวน 98 คน สอนวันอาทิตย์ตั้งแต่ 2 โมงเช้า ถึง 4 โมงเย็น ที่ผ่านมานั้นได้สอนเนื้อหาใน 4 วิชา คือ กระทู้ ธรรมวิภาค พุทธประวัติ และเบญจศีลเบญจธรรม ผู้วิจัยและคณะทำงานสร้างและฟื้นฟูทุนมนุษย์ ได้เข้ากราบนมัสการพระสงฆ์ที่ทำการสอน เรียนปรึกษาถึงแนวทางในการสอดแทรกเนื้อหาเรื่องความสามัคคีและการช่วยเหลือกัน ในกระบวนการจัดการเรียนการสอน ซึ่งได้รับความเมตตาช่วยเหลือเป็นอย่างดี จากพระสงฆ์ผู้สอน ผู้วิจัยได้มีโอกาสพบกับนักเรียน ได้สอบถามมีนักเรียนเกินกว่าครึ่งหนึ่งเป็นสมาชิกกองบุญสัจจะสวัสดิการฯ แต่ส่วนใหญ่ไม่รู้เรื่องอะไรเกี่ยวกับกองบุญสัจจะสวัสดิการฯ เลย เพราะพ่อแม่สมัครและส่งเงินสมทบให้ จึงได้ถือโอกาสอธิบายให้นักเรียนได้ฟัง สร้างความเข้าใจถึงหลักการปรัชญาและอุดมการณ์ที่สำคัญ ตลอดจนประโยชน์คือบุญกุศลที่จะเกิดแก่สมาชิกทุกคน ที่ทำบุญช่วยเหลือเพื่อนๆ คนในตำบลเดียวกัน จากนั้นได้สรุปผลการดำเนินการในวันแรกร่วมกับพระสงฆ์และคณะทำงาน มีความเห็นสอดคล้องกันว่า การสอดแทรกเนื้อหาเรื่องหลักธรรมและข้อปฏิบัติกับการดำเนินงานของกองบุญสัจจะสวัสดิการฯ เป็นเรื่องที่ดีมาก เพราะเด็กเหล่านี้จะโตขึ้นเป็นผู้ดูแลกองบุญสัจจะสวัสดิการฯ ในอนาคต ถ้าได้ปลูกฝังและสร้างการรับรู้เรียนรู้ตั้งแต่เด็กจะทำให้เด็กและเยาวชนมีความเข้มแข็งและมีภูมิคุ้มกันด้านจิตใจต่อกระแสสังคมมากขึ้น และมองเห็นคุณค่าของกองบุญสัจจะสวัสดิการฯ เพิ่มมากขึ้น และได้ขอความอนุเคราะห์พระสงฆ์ให้ทำการสอดแทรกเนื้อหาดังกล่าวให้กับนักเรียนในทุกวันอาทิตย์ตามความเหมาะสม ผู้วิจัยและคณะทำงาน จะขอโอกาสพบกับเด็กนักเรียนทุกวันอาทิตย์ชั่วโมงสุดท้าย เพื่อสร้างและพัฒนาทุนมนุษย์ในตำบลต่อไป

กิจกรรมที่ 4 การสร้างการมีส่วนร่วมในการจัดกิจกรรมทุกอย่างในตำบล การให้เกียรติยกย่องเชิดชูคนทำความดี ในเบื้องต้นผู้วิจัยและคณะทำงานได้เข้าหารือกับกำนันและผู้ใหญ่บ้านทุกหมู่บ้าน เพราะมีความใกล้ชิดกับประชาชนและมีส่วนริเริ่มในการจัดกิจกรรมต่าง ๆ ในชุมชน ได้หารือถึงแนวทางการสร้างการมีส่วนร่วมและการยกย่องผู้ทำความดีในหมู่บ้านและในตำบล ในประเด็นสร้างการมีส่วนร่วมนั้น ได้รับข้อมูลจากผู้นำว่า จะใช้หอกระจายข่าวในการประชาสัมพันธ์กิจกรรมที่จะเกิดขึ้นในชุมชนให้ประชาชนทราบและขอความร่วมมือประชาชนที่สะดวกเข้าร่วม ที่ผ่านมาได้รับความร่วมมือจากประชาชนในระดับที่น่าพอใจ เพราะประชาชนบางคนติดภารกิจไม่สามารถเข้าร่วมได้ แต่ได้มีการมาบอกกล่าวให้ทราบ ส่วนเรื่องการยกย่องผู้ทำความดียังไม่มีการดำเนินการ จึงได้หารือในเรื่องนี้ร่วมกัน และได้ข้อสรุปว่า ในทุกหมู่บ้านในตำบลเปือยมีกิจกรรมหนึ่งที่ทำกันอยู่แล้ว คือการทำบุญกลางหมู่บ้าน ซึ่งจัดขึ้นทุกปี ทุกหมู่บ้าน และถ้าบ้านใกล้กันก็จัดรวมกันด้วย ถ้าจะทำการยกย่องคนทำความดีในหมู่บ้าน สามารถทำได้ในงานทำบุญดังกล่าว เพราะเป็นเรื่องดี เรื่องบุญกุศล และเป็นวันที่คนในหมู่บ้านได้มารวมกันอยู่แล้ว เป็นการมอบเกียรติบัตรผู้ทำความดีประจำหมู่บ้าน ที่รักษากฎระเบียบของกองบุญสัจจะสวัสดิการฯ ไม่ขาดส่งเงินสมทบรายเดือน เสียสละทำงานเพื่อส่วนร่วม ช่วยเหลือเกื้อกูลผู้อื่นและสังคมตามสมควร กิจกรรมดังกล่าวเป็นการยกย่องคนดีประจำหมู่บ้าน โดยมีพระสงฆ์และผู้นำชุมชนเป็นผู้พิจารณา ในช่วงการวิจัยได้ดำเนินการจัดเป็นปีแรก แต่ละหมูบ้านได้จัดมอบเกียรติบัตรยกย่องคนทำดีรวมกันจำนวน 47 คน ซึ่งถือเป็นครั้งแรกที่จัดขึ้นในตำบล จากการสังเกตและสัมภาษณ์ผู้เข้าร่วมกิจกรรม ส่วนใหญ่เห็นด้วยที่จัดกิจกรรมเช่นนี้ เป็นการให้กำลังใจผู้ทำดี และสร้างแรงบันดาลใจให้คนทำดีเพิ่มมากขึ้น จะส่งผลให้มีคนทำดีในตำบลมากขึ้น เป็นการสร้างและฟื้นฟูทุนความดีอันเป็นฐานการพัฒนาทุนมนุษย์ให้เป็นคนดีและมีจิตใจเสียสละเพื่อส่วนรวมอันจะส่งผลต่อกิจกรรมการพัฒนาชุมชนทุกอย่างในตำบล

กิจกรรมที่ 5 การจัดเวทีสร้างความเข้าใจเรื่องปรัชญาและอุดมการณ์ของกองบุญสัจจะสวัสดิการฯ ในแต่ละหมู่บ้าน สืบเนื่องจากการประชุมวางแผนแบบมีส่วนร่วมมีความเห็นว่าคณะกรรมการควรทำงานเชิงรุก คือเข้าไปหาประชาชนที่หมู่บ้านบ้าง ที่ผ่านมาจัดกิจกรรมต่าง ๆ ที่สำนักงานกองบุญสัจจะสวัสดิการฯ สมาชิกที่มาเข้าร่วมมีจำนวนไม่มากนัก ผู้ที่ไม่ได้เข้าร่วมไม่ค่อยรู้เรื่องจึงไม่ค่อยเห็นคุณค่าและไม่เข้าใจ จึงมีความเห็นร่วมกันว่า ควรมีการจัดเวทีสร้างความเข้าใจเรื่องปรัชญาและอุดมการณ์ของกองบุญสัจจะสวัสดิการฯ แก่ประชาชนในแต่ละหมู่บ้าน โดยผู้ที่มีหน้าที่จัดคือ คณะกรรมการ ผู้วิจัยและทีมนวัตกรสวัสดิการชุมชน ร่วมกับคณะทำงานสร้างและฟื้นฟูทุนมนุษย์ เบื้องต้นได้ประชุมร่วมคณะทำงาน วางแผนด้านรูปแบบในการจัดเวที เนื้อหาที่จะพูดในเวที ปฏิทินการลงพื้นที่ และการประสานงานกับกลุ่มเป้าหมาย ได้ข้อสรุปว่า รูปแบบการจัดเวทีควรเป็นการพูดคุยแบบเป็นกันเอง ไม่เป็นทางการ เพราะคณะทำงานได้เรียนรู้จากการพูดคุยในวันพระหลังพระเทศน์มาแล้ว และควรจัดในช่วงเย็น ที่ประชาชนว่างจากการทำงานแล้ว ก่อนเริ่มเวทีเป็นการชี้แจงวัตถุประสงค์ จากนั้นแบ่งกลุ่มเล็ก ๆ พูดคุย เพื่อคุณภาพในการสร้างการเรียนรู้ เนื้อหาประกอบด้วยประวัติความเป็นมา ปรัชญาอุดมการณ์ หลักการ และกฎกติกาของกองบุญสัจจะสวัสดิการฯ เป็นการพูดคุยในลักษณะวิทยากรกระบวนการ ถามตอบ เพื่อสร้างความเข้าใจในกลุ่มเล็ก ๆ ร่วมกัน ปฏิทินการลงพื้นที่จำนวน 13 ครั้ง จัดเวทีทุกวันศุกร์ เวลา 18.30 น. ตามลำดับหมู่ที่ของหมู่บ้าน โดยนวัตกรสวัสดิการชุมชนและผู้วิจัยจะเข้าพบและขอความอนุเคราะห์จากผู้ใหญ่บ้านแจ้งให้ประชาชนได้ทราบ ซึ่งได้รับความร่วมมือจากผู้ใหญ่บ้านเป็นอย่างดี เพราะได้ผ่านเวทีประชุมเชิงปฏิบัติการวางแผนแบบมีส่วนร่วมด้วยกันมาแล้ว และรับทราบเรื่องกิจกรรมต่าง ๆ เป็นอย่างดี ในการลงพื้นที่จัดเวทีสร้างการเรียนรู้ปรัชญาอุดมการณ์ของกองบุญสัจจะสวัสดิการฯ นั้น ได้จัดขึ้นครบทั้ง 13 หมู่บ้าน เป็นการจัดแบบประชุมกลุ่มย่อย เน้นคุณภาพในการประชุม โดยมีผู้เข้าร่วมประชุมทั้งหมด 838 คน ได้รับความร่วมมือจากประชาชนเป็นอย่างดี ซึ่งในการจัดเวทีแต่ละหมู่บ้านหลังจัดเวทีเสร็จคณะทำงานได้จัดประชุมเพื่อถอดบทเรียนสร้างการเรียนรู้และพัฒนาศักยภาพทีมคณะทำงานและพัฒนาวิธีการจัดกิจกรรมทุกเวที ได้ข้อสรุปร่วมกันว่า การแบ่งกลุ่มย่อยพูดคุย และการฟังความคิดเห็นของประชาชนให้มาก เป็นการสร้างการเรียนรู้ภายในกลุ่มได้ดี การสร้างความเข้าใจหลักปรัชญาอุดมการณ์ของกองบุญสัจจะสวัสดิการฯ ผ่านการจัดเวทีในหมู่บ้านเป็นการทำงานเชิงรุก มาให้บริการด้านความรู้ความเข้าใจเกี่ยวกับกองบุญสัจจะสวัสดิการฯ แก่สมาชิกและประชาชนถึงในหมู่บ้าน

กิจกรรมที่ 6 การกำหนดให้กองบุญสัจจะสวัสดิการไทบ้านเป็นส่วนหนึ่งของหลักสูตรท้องถิ่นในโรงเรียน คณะทำงานสร้างและฟื้นฟูทุนมนุษย์ ได้หารือกับคณะกรรมการสถานศึกษาและผู้อำนวยการโรงเรียน ได้นำเสนอโครงการสร้างและฟื้นฟูทุนทางสังคมในตำบลโดยเป็นการศึกษาวิจัย และได้มีการเชิญผู้มีส่วนเกี่ยวข้องทั้งตำบลเข้าร่วมประชุมด้วย จัดประชุมเชิงปฏิบัติการวางแผนแบบมีส่วนร่วมและมีกิจกรรมหนึ่งที่ผู้เข้าร่วมในเวทีดังกล่าวได้เสนอ คือ การกำหนดให้กองบุญสัจจะสวัสดิการฯ เป็นส่วนหนึ่งของหลักสูตรท้องถิ่น เพื่อสร้างการเรียนรู้แก่เด็กและเยาวชน ที่จะโตเป็นผู้ใหญ่ในอนาคตที่จะรับภาระสืบทอดเจตนารมณ์กองบุญสัจจะสวัสดิการฯ ต่อไป คณะกรรมการสถานศึกษาทุกท่านสนับสนุน เพราะเป็นเรื่องที่ดี ที่จะสร้างความรู้ให้กับคนในตำบลได้รู้องค์ความรู้ดี ๆ ในตำบล และในอนาคตกองบุญสัจจะสวัสดิการฯ จะได้มีลูกหลายที่รู้เรื่องตอนเรียนแล้วดำเนินการต่อให้เป็นประโยชน์ต่อประชาชนในตำบลต่อไป แต่เรื่องการจะกำหนดเป็นหลักสูตรท้องถิ่นได้หรือไม่นั้น ต้องนำเรื่องเข้าหารือกับคณะครูผู้รับผิดชอบแต่ละโรงเรียน แล้วผลักดันให้เป็นหลักสูตรท้องถิ่นตามเจตนารมณ์ของประชาชนในตำบลต่อไป

คณะทำงานที่ 2 คณะทำงานสร้างและฟื้นฟูทุนสถาบัน สืบเนื่องจากการจัดประชุมเชิงปฏิบัติการวางแผนแบบมีส่วนร่วม มีกิจกรรมที่ร่วมกันวางแผนไว้จำนวน 1 กิจกรรม คือ การบูรณาการการทำงานร่วมกันระหว่าง สถาบันบ้าน วัด โรงเรียนและองค์กรปกครองส่วนท้องถิ่น คณะทำงานได้ดำเนินการคือ เชิญผู้นำแต่ละสถาบันประกอบด้วย เจ้าคณะตำบล เจ้าอาวาสวัดทุกวัด นายกเทศมนตรี กำนัน ผู้ใหญ่บ้าน ผู้อำนวยการโรงเรียน ผู้อำนวยการโรงพยาบาลส่งเสริมสุขภาพตำบล จำนวน 21 ท่าน เข้าร่วมประชุมปรึกษาหารือกันว่าจะมีแนวทางบูรณาการการทำงานและสร้างวิสัยทัศน์การพัฒนาคุณภาพชีวิตประชาชนร่วมกันอย่างไร ที่ประชุมได้ร่วมกันวิเคราะห์หาสาเหตุและปัญหาในการดำเนินงานของสถาบันทางสังคมที่ผ่านมา มีความเห็นตรงกันว่าทุกสถาบันได้ทำหน้าที่ของตนได้ตามภารกิจเต็มกำลังแล้ว แต่ไม่มีการประสานงานกัน จึงไม่มีการรับรู้ข้อมูลการทำงานของแต่ละสถาบัน ในบางโอกาสจึงขาดการทำงานที่ส่งเสริมกัน แต่กลับกลายเป็นทำงานซ้ำซ้อนกัน ดังนั้นเพื่อให้การดำเนินงานพัฒนาคุณภาพชีวิตของประชาชนในตำบลมีประสิทธิภาพขึ้น ที่ประชุมมีความเห็นสอดคล้องกันว่า ควรมีเวทีประชุมร่วมของผู้นำสถาบันทางสังคมเช่นนี้ทุกไตรมาส (การปฏิบัติตามหลักอปริหนิยธรรม) ในหนึ่งปีประชุม 4 ครั้ง จะมีความเหมาะสม เพื่อมาแลกเปลี่ยนแนวคิดและแผนงานของแต่ละสถาบันทางสังคม เพื่อสถาบันทางสังคมอื่นจะมีแนวทางดำเนินการช่วยหนุนเสริมเพื่อเป้าหมายเดียวกัน คือ ความอยู่ดีมีสุข มีสุขภาพแข็งแรงของพี่น้องประชาชนในตำบล ซึ่งภารกิจที่มีความสอดคล้องกับกองบุญสัจจะสวัสดิการฯ ที่สำคัญคือการสงเคราะห์ช่วยเหลือประชาชนตั้งแต่เกิดจนตาย การมอบทุนการศึกษา และการช่วยเหลือประชาชนผู้ประสบภัยพิบัติต่าง ๆ เป็นต้น ส่วนในระหว่างที่ไม่ได้มีการประชุมกัน ขอให้คณะกรรมการกองบุญสัจจะสวัสดิการฯ และ นวัตกรสวัสดิการชุมชน ทำหน้าที่ประสานงานแจ้งข่าวสารกิจกรรมต่าง ๆ แก่ผู้นำสถาบันทางสังคมให้ทราบ เพราะผู้นำสถาบันทางสังคมมีภารกิจในหน้าที่ของตนเองแล้ว คณะกรรมการบริหารกองบุญสัจจะสวัสดิการฯ และนวัตกรสวัสดิการชุมชน จะมีความคล่องตัวกว่า ประกอบกับว่ากิจกรรมการประชุมเช่นนี้ เกิดขึ้นได้เพราะเป็นความคิดริเริ่มของโครงการสร้างและฟื้นฟูทุนทางสังคมเพื่อความเข้มแข็งของกองบุญสัจจะสวัสดิการฯ อยู่แล้ว คณะกรรมการกองบุญสัจจะสวัสดิการฯ และนวัตกรสวัสดิการชุมชน จะมีความชัดเจนในกระบวนการดำเนินงานและเป้าหมายของการทำงานที่สุด ในระหว่างที่ทำการศึกษาวิจัย มีการประชุมร่วมกัน 2 ครั้ง และผู้นำสถาบันทางสังคมเข้าร่วมประชุมอย่างพร้อมเพียง และมีแนวทางที่สำคัญต่อการสร้างและฟื้นฟูทุนทางสังคมคือ 1) ผู้นำสถาบันทางสังคมมีความเห็นสนับสนุนกิจกรรมการจัดถนนสายความดีและถนนสายวัฒนธรรม เพื่อฟื้นฟูประเพณีการให้เกียรติผู้สูงอายุในชุมชน และการปฏิบัติตนที่เหมาะสมของประชาชนในตำบล ผ่านกิจกรรมถนนสายวัฒนธรรม เป็นการสร้างความสามัคคี 2) การที่ผู้นำสถาบันทางสังคมจะทำตัวเป็นตัวอย่างที่ดีแก่ประชาชนและเยาวชนในตำบล ด้วยการลด ละ เลิกอบายมุข เข้าร่วมกิจกรรมทางศาสนาอย่างสม่ำเสมอ และ 3) ผู้นำสถาบันทางสังคมได้ร่วมบริจาคทุนการศึกษาให้กับผู้ใหญ่บ้านหมู่ที่ 1 ที่มีความมุ่งมั่นจะจัดตั้งกองทุนการศึกษาเพื่อเด็กและเยาวชนประจำหมู่บ้าน

คณะทำงานที่ 3 คณะทำงานสร้างและฟื้นฟูทุนภูมิปัญญาและวัฒนธรรม มีกิจกรรมที่ร่วมกันวางแผนไว้จำนวน 4 กิจกรรม สามารถสรุปสาระสำคัญของการดำเนินงานได้ดังนี้

กิจกรรมที่ 1 ผู้นำชุมชนและผู้ที่มีส่วนในการพัฒนาตำบล ทำตนให้เป็นตัวอย่างที่ดีต่อประชาชน เด็กและเยาวชน ได้ดำเนินการคือ เบื้องต้นคณะทำงานได้เข้ากราบนมัสการเจ้าคณะตำบล เพื่อขอความอนุเคราะห์ท่าน ในการกล่าวย้ำกับผู้นำและประชาชนที่เป็นแกนนำในตำบลในวาระและโอกาสต่าง ๆ ที่ท่านได้มีโอกาสเข้าร่วมกิจกรรม ว่าขอให้ผู้นำเป็นผู้นำที่สมบูรณ์ทั้งในหน้าที่และการปฏิบัติตน เพื่อสร้างต้นแบบที่ดีให้กับเยาวชนคนรุ่นใหม่ ซึ่งทางเจ้าคณะตำบลท่านยินดีให้ความอนุเคราะห์พร้อมกับท่านได้กล่าวว่า เป็นหน้าที่หลักที่พระสงฆ์ควรทำอยู่แล้ว จากนั้นคณะทำงานได้เข้าร่วมประชุมผู้นำสถาบันทางสังคม ที่มีการจัดขึ้นในตำบล และได้ขอความร่วมมือผู้นำสถาบันทางสังคมทุกท่านในการทำตนเป็นตัวอย่างแก่เด็กและเยาวชน ซึ่งได้รับความร่วมมือจากผู้นำทุกท่านเป็นอย่างดี

กิจกรรมที่ 2 การจัดตั้งกองทุนการศึกษาแก่เยาวชนในตำบล ในเบื้องต้นได้ประชุมคณะทำงานสร้างและฟื้นฟูทุนภูมิปัญญาและวัฒนธรรม และร่วมกันหาแนวทางในการดำเนินงานจัดตั้งกองทุนการศึกษาระดับตำบล แต่ที่ประชุมมีความเห็นว่าดูจะเป็นไปได้ยาก เพราะตำบลมีพื้นที่กว้าง มีประชากรมาก ต้องอาศัยความร่วมมือจากหลายฝ่าย และที่สำคัญต้องใช้งบประมาณในการมอบทุนการศึกษามาก เพราะมีเด็กในตำบลมาก คณะทำงานมีความกังวลว่าจะดำเนินการได้ไม่ประสบความ สำเร็จและจะสร้างความเสียหายมากกว่าจะทำให้เกิดความสามัคคี ในที่ประชุมคณะทำงานมีความเห็นสอดคล้องกันว่าถ้าเป็นไปได้ควรดำเนินการนำร่องสัก 1 หมู่บ้านก่อน เพื่อเรียนรู้กระบวนการทำงาน แล้วค่อยขยายไปสู่หมู่บ้านอื่น ๆ หรือตำบลต่อไป แต่เพื่อให้เกิดความชัดเจนและความรอบคอบมากขึ้น คณะทำงานจึงนำเรื่องเข้าหารือที่ประชุมผู้นำสถาบันทางสังคม มีการแสดงความคิดเห็นอย่างทั่วถึง และมีความสอดคล้องกันว่า ถ้าทำทั้งตำบลกังวลเรื่องศักยภาพของคณะทำงาน และงบประมาณจะไม่มีเพียงพอ ถ้าจะทำในระดับตำบลต้องใช้เวลาศึกษาแนวทางและวางแผนให้รอบคอบก่อน แต่เพื่อไม่ให้กิจกรรมที่วางแผนมาไม่เกิดขึ้น และเพื่อเป็นการทดลองเรียนรู้ ผู้ใหญ่บ้านหมู่ 1 จึงขออาสาเป็นหมู่บ้านนำร่องจัดตั้งกองทุนการศึกษาเพื่อเด็กและเยาวชนในหมู่ที่ 1 ซึ่งที่ประชุมผู้นำสถาบันทางสังคมได้ร่วมกันบริจาคเงินสมทบกองทุนด้วย จากนั้นคณะทำงานได้ร่วมประชุมหารือกับผู้ใหญ่บ้านและคณะกรรมการหมู่บ้านหมู่ที่ 1 ว่าจะดำเนินการอย่างไร ผู้ใหญ่บ้านกล่าวว่า เบื้องต้นต้องประชาสัมพันธ์ให้ประชาชนและเยาวชนในหมู่บ้านรับทราบก่อน จากนั้นจึงขอรับบริจาคจากประชาชนทั่วไปและคัดเลือกเด็กและเยาวชนที่มีผลการเรียนและพฤติกรรมดี แต่ขาดแคลนทุน ให้ได้รับทุนการศึกษาในปีนี้ไปก่อน และปีต่อ ๆ ไป จะทยอยมอบให้กับเด็กและเยาวชนในหมู่บ้านต่อไป ซึ่งในช่วงการศึกษาวิจัยนี้ได้ดำเนินการมอบทุนการศึกษาได้ 1 รุ่น ซึ่งมีเด็กและเยาวชนที่ได้รับทุนจำนวน 47 ทุน ๆ ละ 900 บาท สำหรับเด็กที่มีผลการเรียนดี และทุนละ 500 บาท สำหรับเด็กและเยาวชนในหมู่บ้านที่ผ่านการคัดเลือกจากคณะกรรมการหมู่บ้าน เป็นการสร้างและฟื้นฟูทุนทางสังคมด้านวัฒนธรรมการช่วยเหลือกัน เป็นการสร้างสำนึกรักท้องถิ่นและการเข้ามามีส่วนร่วมในกิจกรรมพัฒนาหมู่บ้านแก่เด็กและเยาวชน และเป็นการพัฒนาทุนมนุษย์ให้มีโอกาสทางการศึกษาอันเป็นทุนความรู้ด้วย ซึ่งผู้ใหญ่บ้านและคณะกรรมการหมู่บ้าน หมู่ที่ 1 มีความมุ่งมั่นว่าปีต่อไปจะดำเนินการอีกและจะดำเนินการไปเรื่อย ๆ เพื่อสร้างและฟื้นฟูทุนทางสังคมด้านการเอื้ออาทรช่วยเหลือกันให้เห็นเป็นรูปธรรมและเกิดกระแสตื่นตัวแก่ประชาชนในตำบลอย่างต่อเนื่อง

กิจกรรมที่ 3 ธนาคารข้าว คณะทำงานสร้างและฟื้นฟูทุนภูมิปัญญาและวัฒนธรรม ได้เข้าไปพูดคุยกับคณะกรรมการดำเนินการธนาคารข้าว เพื่อรับทราบข้อมูลและสถานการณ์ที่เป็นอยู่ ได้หารือถึงแนวทางการพัฒนารูปแบบการดำเนินงานที่สามารถช่วยแก้ปัญหาประชาชนได้ และเป็นการแสดงถึงความเอื้ออาทรและช่วยเหลือกันให้ประชาชนที่เข้าร่วมได้เห็น ซึ่งได้สรุปร่วมกันว่า จะสร้างความชัดเจนแก่สมาชิกด้วยการให้ยืมข้าวไปสีบริโภคในวันแม่ (12 สิงหาคม) และกำหนดให้สมาชิกส่งคืนข้าวพร้อมกันทุกคนในวันพ่อ (5 ธันวาคม) เพื่อให้สมาชิกทุกคนจำง่ายและให้สมาชิกทุกคนมีการกระทำที่ยึดโยงกับสิ่งที่ประชาชนเคารพและเทิดทูนมากที่สุดคือสถาบันพระมหากษัตริย์ อันจะส่งผลให้สมาชิกปฏิบัติตามกติกาของธนาคารที่เน้นให้สมาชิกช่วยเหลือเกื้อกูลกันเป็นสำคัญ ซึ่งในระหว่างดำเนินการวิจัย ธนาคารข้าวได้ทดลองกติกาและรูปแบบใหม่ ที่เปิดโอกาสให้สมาชิกนำข้าวมาร่วมหุ้นกับธนาคารข้าว โดยมีสมาชิกนำข้าวมาร่วมหุ้นได้จำนวน 10 ตัน ทางธนาคารเก็บรักษาไว้เพื่อรอระยะเวลายืมข้าวในวันแม่ ซึ่งมีสมาชิกมายืมข้าวจากธนาคารไปหมดและในการส่งข้าวคืนในวันพ่อ สมาชิกมาส่งครบจำนวนและครบทุกคนในวันเดียว ซึ่งในวันดังกล่าวมีการทำงานร่วมกันทั้งคณะกรรมการและสมาชิกอย่างเข้มแข็ง และสามารถสร้างความไว้เนื้อเชื่อใจ ช่วยเหลือเกื้อกูลกันระหว่างคณะกรรมการและสมาชิก และระหว่างสมาชิกและสมาชิกอย่างชัดเจน

กิจกรรมที่ 4 การประชุมคณะกรรมการกองบุญสัจจะสวัสดิการฯ หลังดำเนินการกลุ่มเสร็จแล้วทุกเดือน คณะทำงานสร้างและฟื้นฟูทุนภูมิปัญญาและวัฒนธรรม ได้เข้ากราบนมัสการปรึกษากับเจ้าคณะตำบล ซึ่งท่านเป็นที่ปรึกษากองบุญสัจจะสวัสดิการฯ อยู่ ท่านเห็นดีด้วยและยินดีจะไปร่วมประชุมด้วย จากนั้นได้ไปปรึกษากับคณะกรรมการกองบุญสัจจะสวัสดิการฯ ได้รับคำตอบว่าสามารถประชุมได้ในเวลา เที่ยงตรงของทุกวันทำการ เพราะเป็นช่วงเวลาที่คณะกรรมการดำเนินการเสร็จเรียบร้อยแล้ว เมื่อถึงวันดำเนินการคือวันที่ 9 ของทุกเดือน เวลาเที่ยงวัน จึงได้มีการประชุมคณะกรรมการกองบุญสัจจะสวัสดิการฯ สรุปข้อมูลจำนวนเงินที่สมาชิกจ่ายสบทบ จำนวนเงินที่จ่ายสวัสดิการให้แก่สมาชิก สรุปปัญหาอุปสรรคในการทำงานของแต่ละฝ่าย แล้วหารือแนวทางการแก้ไขหรือการดำเนินการให้ดีขึ้นในเดือนถัดไป ซึ่งในช่วงเวลาที่ดำเนินการวิจัยได้ประชุมร่วมกันจำนวน 10 เดือน สามารถสร้างการรับรู้ข้อมูลต่าง ๆ ที่จำเป็นของกลุ่ม เช่น จำนวนเงินสมทบ จำนวนเงินจ่ายสวัสดิการ สรุปงบดุลของการทำงานประจำเดือนและหารือการทำงานให้ดีขึ้นในเดือนถัดไป ร่วมกันของคณะกรรมการทุกคนได้เป็นอย่างดี คณะกรรมการสื่อสารข้อมูลได้ตรงกันเป็นเอกภาพ และเกิดความสามัคคีมากขึ้นในหมู่คณะกรรมการ เพราะที่ผ่านมา เมื่อมาถึงต่างฝ่ายต่างทำหน้าที่ของตนเองในการบริการสมาชิก ไม่ค่อยได้พูดคุยกัน แต่เมื่อมีการประชุมคณะกรรมการทุกคนได้สรุปข้อมูล รายงานข้อมูล และพูดคุยถึงเหตุการณ์ที่เกิดขึ้นในการดำเนินงาน ร่วมแลกเปลี่ยนเรียนรู้ถึงแนวทางการพัฒนาการทำงานให้ดีขึ้น ทำให้งานในหน้าที่ของคณะกรรมการฝ่ายต่าง ๆ ไม่ค้าง เพราะแต่ละฝ่ายต้องรายงานผลการทำงานให้ที่ประชุมทราบ และร่วมตรวจสอบข้อมูลของคณะกรรมการฝ่ายต่าง ๆ ร่วมกัน ทำให้เกิดความถูกต้องและรอบคอบมากขึ้น

**ขั้นตอนที่ 3 การติดตามและประเมินผลการปฏิบัติงาน**

การสร้างและฟื้นฟูทุนทางสังคมเพื่อสร้างความเข้มแข็งของกองบุญสัจจะสวัสดิการไทบ้าน ตำบลเปือย มีกิจกรรมที่เกี่ยวข้องกับวัดและวันพระ เช่น การสอดแทรกเนื้อหาปรัชญาอุดมการณ์ในการเทศน์ของพระสงฆ์ในทุกวันพระและการอธิบายอานิสงค์ของการช่วยเหลือเกื้อกูลกันในช่วงท้ายของการสาธยายพระไตรปิฎก ดังนั้นจึงมีเวทีการติดตามและประเมินผลการปฏิบัติงานเกิดขึ้นที่วัดทุกวันพระ เพราะผู้วิจัย นวัตกรสวัสดิการชุมชน คณะกรรมการกองบุญสัจจะสวัสดิการฯ ผู้นำชุมชน และคณะทำงานสร้างและฟื้นฟูทุนทางสังคมทั้ง 3 ชุด มาร่วมทำบุญอยู่แล้ว จึงถือโอกาสพูดคุยติดตามการปฏิบัติงานร่วมกันในทุกวันพระ ทำให้เกิดการเรียนรู้ร่วมกันภายในภาคีที่ทำงานร่วมกันและรับรู้แผนงานกิจกรรมที่แต่ละคณะทำงานจะดำเนินงาน และสามารถวางแผนเข้าร่วมกิจกรรมต่าง ๆ ได้

**ขั้นตอนที่ 4 การถอดบทเรียนสร้างการเรียนรู้**

การสร้างการเรียนรู้จัดได้ว่าเป็นปัจจัยสำคัญต่อความเข้มแข็งของการดำเนินงานของกลุ่มและของชุมชน ดังนั้นผู้วิจัยจึงให้ความสำคัญกับการสร้างการเรียนรู้ให้เกิดขึ้นทั้งแก่คณะทำงาน และสมาชิกที่เข้าร่วมในกิจกรรมต่าง ๆ ด้วยการจัดให้มีการจัดการความรู้ผ่านเวทีถอดบทเรียนหลังการปฏิบัติงาน (After Action Review : AAR) ของคณะทำงานทุกชุดทุกกิจกรรมเพื่อสร้างทุนมนุษย์และทุนภูมิปัญญาให้มีอยู่ในตำบล ดำเนินการภายใต้บรรยากาศที่เป็นกันเอง และมีความสั้นกระชับตรงต่อเวลา เพื่อสร้างความเชื่อมั่นและความสบายใจให้แก่คณะทำงาน ซึ่งในการจัดเวทีถอดบทเรียนหลังการปฏิบัติงานนั้น มีแนวคำถามที่ชวนคุยเพื่อสร้างการเรียนรู้และพัฒนางานให้ดีขึ้นจำนวน 4 คำถาม คือ 1) การจัดกิจกรรมครั้งนี้บรรลุเป้าหมายหรือไม่ 2) เรื่องอะไรที่ทำได้ดี เพราะอะไร 3) เรื่องอะไรที่ทำได้ไม่ดี เพราะอะไร และ 4) ถ้ามีจัดใหม่ครั้งต่อไปจะทำอย่างไรให้ดีขึ้น แล้วให้คณะทำงานแต่ละท่านได้แสดงความคิดเห็น และสุดท้ายผู้วิจัยกับนวัตกรสวัสดิการชุมชนจะสรุปข้อมูลให้คณะทำงานได้ฟังอีกครั้งหนึ่ง ซึ่งขั้นตอนการถอดบทเรียนหลังการปฏิบัติงานนี้ สามารถสร้างการเรียนรู้แก่คณะทำงานในตำบลได้เป็นอย่างดี และทำให้เกิดการจัดกิจกรรมในครั้งต่อมามีความชัดเจนมากขึ้น และในช่วงท้ายของเวลาที่ทำการศึกษาวิจัย ได้จัดให้มีเวทีถอดบทเรียนคณะทำงานร่วมกันทุกชุด มีผู้เข้าร่วมจำนวน 100 คน ซึ่งเป็นผู้ที่เข้าร่วมในเวทีประชุมเชิงปฏิบัติการวางแผนแบบมีส่วนร่วม (AIC) มีการดำเนินการเวทีถอดบทเรียนเป็น 2 ช่วง คือ

ช่วงที่ 1 การทบทวนวิสัยทัศน์ร่วมของคณะทำงาน โดยผู้วิจัยได้นำเสนอลำดับเหตุการณ์ความเป็นมาของกระบวนการสร้างและฟื้นฟูทุนทางสังคมเพื่อความเข้มแข็งของกองบุญสัจจะสวัสดิการไทบ้าน ตำบลเปือย โดยมีการศึกษาสภาพการดำเนินงานของกองบุญสัจจะสวัสดิการฯ การศึกษาทุนทางสังคมที่มีอยู่ในตำบล และการจัดประชุมเชิงปฏิบัติการวางแผนแบบมีส่วนร่วม (AIC) เกิดวิสัยทัศน์ร่วมกันว่า “ชุมชนจิตอาสา สวัสดิการชีวิตดีถ้วนหน้า ภาคีพัฒนาเชื่อมโยง พัฒนาคุณภาพชีวิตชุมชน พึ่งพาตนเอง เข้มแข็ง ยั่งยืน” จากนั้นได้ร่วมกันคิดกิจกรรมเพื่อไปสู่วิสัยทัศน์ร่วม เกิดคณะทำงานสร้างและฟื้นฟูทุนทางสังคม 3 คณะ จากนั้นแต่ละคณะทำงานได้ไปดำเนินการจัดกิจกรรมต่างๆ จบแล้ว ในวันนี้จึงได้มีการจัดเวทีถอดบทเรียนเพื่อสร้างการเรียนรู้ร่วมกัน

ช่วงที่ 2 ช่วงสร้างการเรียนรู้ผ่านการระดมสมอง ได้มีการแบ่งกลุ่มย่อยคณะทำงานเป็น 3 กลุ่ม และมีประเด็นคำถามในการระดมสมองว่า 1) การจัดกิจกรรมสร้างและฟื้นฟูทุนทางสังคมเพื่อความเข้มแข็งของกองบุญสัจจะสวัสดิการฯ บรรลุเป้าหมายหรือไม่ 2) เรื่องอะไรที่ทำได้ดี เพราะอะไร 3) เรื่องอะไรที่ทำได้ไม่ดี เพราะอะไร และ 4) ถ้ามีจัดใหม่ครั้งต่อไปจะทำอย่างไรให้ดีขึ้น สามารถสรุปสาระสำคัญที่เกิดขึ้นจากการระดมสมองได้ดังนี้ 1) การจัดกิจกรรมสร้างและฟื้นฟูทุนทางสังคมเพื่อความเข้มแข็งของกองบุญฯ บรรลุเป้าหมาย เพราะมีสิ่งดี ๆ เกิดขึ้นในตำบลมากมายหลังจากมีการดำเนินกิจกรรมนี้ เช่น ประชาชนให้ความร่วมมือกับกิจกรรมสาธารณะมากขึ้น ในกรณีการขอความร่วมมือทำบุญตักบาตรทุกวันเสาร์แรกของเดือนที่ถนนสายวัฒนธรรม ได้รับความร่วมมือจากประชาชนมาร่วมงานเพิ่มมากขึ้นทุกเดือน และปรากฏการณ์เยาวชนแสดงออกถึงความสำนึกรักท้องถิ่นและการทำความดีตอบ โดยผู้ที่ได้รับทุนการศึกษารุ่นแรก ร่วมบริจาคเงินสมทบทุนการศึกษาประจำหมู่บ้านให้แก่รุ่นน้องด้วย เป็นต้น และคณะทำงานจะดำเนินงานกิจกรรมต่าง ๆ อย่างต่อเนื่อง เพื่อความเข้มแข็งและยั่งยืนของการจัดสวัสดิการชุมชนผ่านกองบุญสัจจะสวัสดิการฯ 2) สิ่งที่ทำได้ดี คือ ความร่วมมือกันของภาคส่วนต่าง ๆ ในตำบล ในการจัดกิจกรรม และได้รับความร่วมมือกับประชาชนเป็นอย่างดี ที่เป็นเช่นนี้เพราะความชัดเจนของเนื้อหาและเป้าหมายของกิจกรรม และผู้วิจัยและทีมนวัตกรสวัสดิการชุมชนเข้าร่วมกับคณะทำงานชุดต่างๆ อย่างใกล้ชิด ทำให้ช่วยอธิบายและแก้ปัญหาที่เกิดขึ้นจากการทำงานได้ทันที 3) สิ่งที่ทำได้ไม่ดี คือ กิจกรรมการจัดตั้งกองทุนการศึกษาในระดับตำบล เพราะไม่สามารถดำเนินการได้ในระดับตำบล ด้วยเวลามีจำกัด แต่สามารถทำให้เกิดขึ้นได้เป็นหมู่บ้านนำร่อง 1 หมู่บ้าน และจะค่อย ๆ ขยายไปสู่ระดับตำบลต่อไป ที่เป็นเช่นนั้นเพราะระยะเวลามีจำกัด และมีข้อจำกัดเรื่องงบประมาณ 4) ถ้ามีจัดใหม่ครั้งต่อไปจะทำอย่างไรให้ดีขึ้น มีข้อมูลที่สอดคล้องกันทั้ง 3 กลุ่มว่า ครั้งต่อไปอยากให้ทำไปได้เรื่อย ๆ ตลอดไป ไม่มีกำหนดด้วยเวลา เพราะการกระทำกิจกรรมในชุมชนบางครั้งไม่สามารถกำหนดเวลาได้ตามที่เราต้องการ เพราะมีปัจจัยหลายอย่างทั้งผู้นำชุมชนและประชาชนทั่วไป ดังนั้นถ้าไม่มีเวลาจำกัดจะสามารถทำได้ดีขึ้น

**ขั้นตอนที่ 5 สรุปกระบวนการสร้างและฟื้นฟูทุนทางสังคม**

กระบวนการสร้างและฟื้นฟูทุนทางสังคมเพื่อความเข้มแข็งของกองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ แบ่งขั้นตอนการดำเนินงานเป็น 3 ขั้นตอน คือ ขั้นตอนที่ 1 ศึกษาเรียนรู้ปัญหาคือสภาพการดำเนินงานของกองบุญสัจจะสวัสดิการฯ เป็นการศึกษาปัญหาที่มีอยู่ให้รู้จริง ซึ่งสอดคล้องกับหลักการแก้ปัญหาตามอริยสัจ 4 ขั้นที่ 1 คือ ทุกข์ ขั้นตอนที่ 2 ศึกษาปัจจัยสนับสนุนการแก้ปัญหาคือทุนทางสังคมที่มีอยู่ในตำบลและการตั้งสมมติฐานในการแก้ปัญหาว่า ทุนทางสังคมจะสามารถแก้ปัญหาให้กับการจัดสวัสดิการชุมชนได้ ซึ่งสอดคล้องกับขั้นที่ 2 ตามหลักธรรมอริยสัจ 4 คือ สมุทัย สืบหาสาเหตุของการเกิดทุกข์และกำหนดสมมติฐานในการแก้ทุกข์ และขั้นตอนที่ 3 ร่วมกันพัฒนากระบวนการสร้างและฟื้นฟูทุนทางสังคม ซึ่งสอดคล้องกับนิโรธ คือ ความดับทุกข์ ได้แก่ การกำหนดรู้ความดับทุกข์ การสร้างวิสัยทัศน์ร่วม หรือการกำหนดเป้าหมายร่วมให้เกิดขึ้นแก่ประชาชนในตำบล และมรรค คือ หนทางแห่งความดับทุกข์ ได้แก่ การร่วมกันแสวงหากระบวนการสร้างและฟื้นฟูทุนทางสังคม เพื่อสร้างความเข้มแข็งให้กับการจัดสวัสดิการชุมชน การดำเนินงานสร้างและฟื้นฟูทุนทางสังคมดังกล่าวให้ความสำคัญกับการมีส่วนร่วมของชุมชน จึงประยุกต์ใช้แนวทางการวิจัยเชิงปฏิบัติการแบบมีส่วนร่วม (Participatory Action Research : PAR ) กระบวนงานวิจัยเพื่อท้องถิ่น (Community-based Research : CBR) การประชุมเชิงปฏิบัติการวางแผนแบบมีส่วนร่วมอย่างสร้างสรรค์ (Appreciation - Influence – Control : AIC) กระบวนการเรียนรู้ (learning process) และการจัดการความรู้ (Knowledge management) ดำเนินงานด้วยการสร้างการเรียนรู้และวิเคราะห์ปัญหา (สภาพการดำเนินงานของกองบุญฯ) ศึกษาปัจจัยสนับสนุนการแก้ปัญหา (ทุนทางสังคม) ขั้นตอนนี้เป็นการนำข้อมูลทั้งส่วนที่เป็นปัญหาและส่วนที่เป็นปัจจัยสนับสนุนในการแก้ไขปัญหา มาให้กลุ่มเป้าหมายได้เรียนรู้ วิเคราะห์ เกิดความตระหนักและวางแผนร่วมกันอย่างเป็นระบบ ด้วยการประชุมวางแผนแบบมีส่วนร่วม (AIC) โดยมีเป้าหมายเพื่อสร้างความตระหนัก สร้างการมีส่วนร่วม ความรู้สึกเป็นเจ้าของ และสร้างการเรียนรู้ในการดำเนินงานเพื่อแก้ปัญหา เป็นการสร้างทุนมนุษย์ในพื้นที่คือ นวัตกรสวัสดิการชุมชน ซึ่งจะเป็นผู้ขับเคลื่อนงานต่อในพื้นที่ และคณะทำงาน 3 คณะ คือ คณะทำงานสร้างและฟื้นฟูทุนมนุษย์ คณะทำงานสร้างและฟื้นฟูทุนสถาบันทางสังคม และคณะทำงานสร้างและฟื้นฟูทุนภูมิปัญญาและวัฒนธรรม ตามแนวทางการวิจัยเชิงปฏิบัติการแบบมีส่วนร่วม (PAR) และกระบวนงานวิจัยเพื่อท้องถิ่น (CBR) ซึ่งคณะทำงานดังกล่าวเกิดขึ้นจากเวทีประชุม AIC และดำเนินการจัดกิจกรรมตามแนวทางที่ได้จากการระดมสมองผ่านเวทีประชุม AIC กิจกรรมทั้งหมดมีการดำเนินการอย่างต่อเนื่อง โดยมีนวัตกรสวัสดิการชุมชนและคณะกรรมการกองบุญสัจจะสวัสดิการฯ เป็นผู้ขับเคลื่อนกิจกรรมร่วมกัน เพื่อสร้างความเข้มแข็งแก่กองบุญสัจจะสวัสดิการฯ เพราะกองบุญสัจจะสวัสดิการฯ มีมูลเหตุการเกิดขึ้นจากทุนทางสังคมคือความมีน้ำใจ เอื้ออาทร ทำบุญช่วยเหลือกันเป็นสำคัญ ผู้นำชุมชน คณะทำงานทั้ง 3 ชุด นวัตกรสวัสดิการชุมชนและคณะกรรมการได้ดำเนินการจัดกิจกรรมที่เกิดขึ้นจากการศึกษาวิจัยอย่างต่อเนื่อง เพราะทุกภาคส่วนในตำบลมีความเห็นที่สอดคล้องกันว่า การดำเนินการสร้างและฟื้นฟูทุนทางสังคมต้องอาศัยความต่อเนื่องจึงจะเกิดความยั่งยืน ผลลัพธ์ที่เกิดขึ้นหลังจากดำเนินการกระบวนการสร้างและฟื้นฟูทุนทางสังคม คือ 1) สมาชิกมีความเข้าใจปรัชญาอุดมการณ์และปฏิบัติตามกฏกติกาของกองบุญสัจจะสวัสดิการฯ มากขึ้น 2) มีประชาชนมาสมัครเป็นสมาชิกกองบุญเพิ่มขึ้นจำนวน 143 คน 3. เกิดนวัตกรสวัสดิการชุมชน คือ คนในพื้นที่ที่มีความรู้เรื่องสวัสดิการชุมชน ทุนทางสังคม และมีทักษะในการทำงานกับชุมชน เข้ามาร่วมเป็นกรรมการเสริมความเข้มแข็งให้กองบุญสัจจะสวัสดิการฯ 4) คณะ กรรมการมีการประชุมร่วมกันทุกเดือน เพื่อสรุปผลการดำเนินงาน ร่วมตรวจสอบความถูกต้อง และเกิดความเป็นเอกภาพในการสื่อสารกับสมาชิก และผลลัพธ์ที่เกิดแก่ชุมชนคือ 5) ชุมชนมีความสามัคคีกันมากขึ้น เกิดกิจกรรมที่ดี เพื่อสร้างความดีร่วมกันมากขึ้น เช่น การเกิดขึ้นของถนนสายวัฒนธรรม ที่มีกิจกรรมการตักบาตรทุกวันเสาร์แรกของเดือนดำเนินการมาเป็นระยะเวลา 1 ปี และชุมชนมีความเห็นพ้องกันว่าควรจะจัดให้มีต่อเนื่องไปเพื่อพัฒนาสู่การเป็นสถานที่บำเพ็ญบุญสร้างบารมีและที่ท่องเที่ยวที่สอดรับกับโบราณสถานเสมาพันปีที่มีอยู่แล้วที่วัดโพธิ์ศิลา ในชุมชนมีความรักความสามัคคีกันมากขึ้นเพราะในกิจกรรมตักบาตรทุกวันเสาร์แรกของเดือนมีประชาชนเข้าร่วมในปริมาณที่มากขึ้น 6) ผู้นำท้องที่และท้องถิ่นซึ่งเป็นสถาบันทางสังคมหลักของตำบลมีเวทีประชุมร่วมกันอย่างต่อเนื่อง ทำให้เกิดการทำงานพัฒนาคุณภาพชีวิตของประชาชนในตำบลมีเอกภาพมากขึ้น 7) ในส่วนของกองทุนการศึกษาของหมู่ที่ 1 มีเรื่องที่สร้างความประทับใจให้กับผู้ใหญ่บ้านและคณะกรรมการหมู่บ้านคือ เด็กที่ได้รับทุนการศึกษารุ่นแรก ซึ่งขณะนั้นเรียนอยู่ในระดับประกาศนียบัตรวิชาชีพ (ปวช.) ได้รับทุน 500 บาท ตอนนี้เรียนจบแล้วไปทำงานที่กรุงเทพฯ กลับบ้านมาช่วงปีใหม่ได้นำเงินมาสมทบกองทุนการศึกษาจำนวน 1,000 บาท และพ่อแม่ร่วมสบทบด้วยอีก 1,000 บาท ซึ่งนี่คือผลผลิตหนึ่งที่สร้างความประทับใจให้กับผู้ใหญ่บ้านและคณะกรรมการและเป็นนิมิตหมายที่ดีในกระบวนการสร้างและฟื้นฟูทุนทางสังคมสู่ความเข้มแข็งในการจัดสวัสดิการชุมชน เพราะสามารถสร้างความสำนึกรักท้องถิ่นได้ดังปรากฏการณ์ดังกล่าว วัดโพธิ์ศิลา เป็นศูนย์รวมจิตใจคนในตำบล มีประชาชนจำนวนไม่ต่ำกว่า 100 คน เข้าร่วมกิจกรรมทำบุญในทุกวันพระ ซึ่งเป็นโอกาสที่ดีที่จะได้รับการพัฒนาจิตใจ เพื่อการอยู่ร่วมกันในสังคมตำบลเปือยอย่างเอื้ออาทรช่วยเหลือซึ่งกันและกันต่อไป